sagorsarker/bangla-wikipedia huggingface dataset:
হিরোস (টিভি সিরিজ)

হিরোস (Heroes) একটি মার্কিন বিজ্ঞান কল্পকাহিনীমূলক নাট্যধারার টেলিভিশন ধারাবাহিক। এর নির্মাতা হলেন টিম ক্রিং। ২০০৬ সালের ২৫ সেপ্টেম্বর মার্কিন টিভি চ্যানেল এনবিসিতে এর প্রিমিয়ার প্রদর্শিত হয়। এমন কিছু ব্যক্তির জীবনকে কেন্দ্র করে এর কাহিনী আবর্তিত যারা নিজেদেরকে অন্যদের মত সাধারণ মনে করলেও আসলে তারা তা নয়। অচিরেই তারা বুঝতে পারে যে তাদের মধ্যে অস্বভাবিক সব ক্ষমতা রয়েছে। এবং তারা জানতে পারে, একটি ভাবি বিপর্যয় ঠেকিয়ে মানবতাকে রক্ষার জন্য তাদের কাজ করতে হবে। নৈসর্গিক এবং গল্প বর্ণনার দিক দিয়ে এতে মার্কিন কমিক বইয়ের স্টাইল অনুসরণ করা হয়েছে (যেমন এর সংক্ষিপ্ত, বহু পর্ববিশিষ্ট গল্পের ব্যাঞ্জনা যার সবগুলো পর্ব একটি বড় ধারণার মাধ্যমে একীভূত হয়)। ক্রিং বলেছেন, এই ধারাবাহিকের পাঁচটি মৌসুম সম্প্রচারের ব্যাপারে তারা ইতোমধ্যে কথা বলে ফেলেছেন।
প্রিমিয়ার প্রচারের পর এটি ছিল মার্কিন যুক্তরাষ্ট্রে ১৮-৪৯ বছর বয়সী দর্শকদের মধ্যে সবচেয়ে জনপ্রিয় রাত্রিকালীন টেলিভিশন প্রোগ্রাম। প্রথম থেকেই এটি ১৪.৩ মিলিয়ন দর্শক আকর্ষণ করতে সমর্থ হয় এবং এনবিসি'র প্রচারের ইতিহাসে এর আগের পাঁচ বছরের মধ্যে সর্বোচ্চ রেটিং লাভ করে। প্রথম মৌসুমের ২৩টি পর্ব প্রদর্শিত হয়েছে এবং দ্বিতী মৌসুমের জন্য ২৪টি পর্বের অর্ডার দেয়া হয়েছে। এর পর "হিরোস: অরিজিন্‌স" নামে আরও ৬ পর্বের একটি স্পিন-অফ প্রচারিত হবে। হিরোসের দ্বিতীয় মৌসুমের প্রিমিয়ার প্রদর্শিত হয় ২০০৭ সালের ২৪ সেপ্টেম্বর। বর্তমানে এর ২৪টি পর্বের মধ্যে ১১টি প্রস্তুত করা আছে। সে হিসেবে এই বছরের ৩ ডিসেম্বর প্রদর্শিত হবে এই মৌসুমের শেষ পর্ব যার নাম "পাওয়ারলেস"। হিরোস: অরিজিন্‌স-এর প্রচারিত হবার তারিখেও তাই পরিবর্তন এসেছে। এর ২০০৮ সালের এপ্রিল বা মে মাসে প্রদর্শিত হবার কথা ছিল।
প্রথর্ম মৌসুমে সিরিজটিতে মোট ১২টি মূল চরিত্র দেখা গেছে। অবশ্য এনবিসির চরিত্র পৃষ্ঠায় মাত্র ১০টি মূল চরিত্রের নাম উল্লেখ করা হয়েছে। "লিওনার্ড হকিন্‌স" (ডি এল হকি্ন্‌স) পুরো সম্প্রচারে একটি সহযোগী চরিত্র হিসেবে ছিল। সে ৫ম পর্বে আত্মপ্রকাশ করে। তাকে প্রথমে মূল চরিত্র হিসেবে দেখানো হয়নি। পরবর্তিতে "জ্যাক কোলম্যান" (নোয়াহ্‌ বার্নেট) মূল চরিত্রে যুক্ত হয় এবং এভাবে মোট ১২ জনে দাড়ায়। জ্যাক কোলম্যান মূল চরিত্রে আসে "ফলআউট" নামক পর্বে। এতে অনেক অতিথি এবং সহকারী চরিত্র রয়েছে যাদের আবির্ভাব ঘটে পারিবারিক বা শত্রুতামূলক প্রেক্ষাপটে। অধিকাংশ চরিত্রেরই অস্বাভাবিক ক্ষমতা রয়েছে।
"জ্যাকারি কুইন্টো" ও "জেমস কাইসন লি" প্রথম মৌসুমে সহকারী চরিত্র থাকলেও দ্বিতীয় মৌসুমে মূল চরিত্র তালিকায় যুক্ত হয়। দ্বিতীয় মৌসুমে প্রথম মৌসুমের অনেকগুলো চরিত্রকে মূল চরিত্রের তালিকা থেকে বাদ পড়েছে। বাদ পড়া চরিত্রগুলোতে অভিনয় করছিলেন ডেভিড অ্যান্ডার্‌স, ক্রিস্টেন বেল, ডানা ডেভিস, ডানিয়া রমিরেজ, সান্টিয়াগো ক্যাবরেরা, টউনি সাইপ্রেস এবং লিওনিড রবার্টস।
হুয়াঁউ বাতিস্তা দি ওলিভেইরা ফিগেইরেদু

হুয়াঁউ বাতিস্তা দি ওলিভেইরা ফিগেইরেদু () (১৫ই জানুয়ারি, ১৯১৮ – ২৪শে ডিসেম্বর, ১৯৯৯) ব্রাজিলের একজন চার-তারকাবিশিষ্ট সামরিক জেনারেল, যিনি ১৯৭৯ সালে থেকে ১৯৮৫ সাল পর্যন্ত ব্রাজিলের রাষ্ট্রপতি ছিলেন।
ফিগুইরেদু সেনাবাহিনীতে যোগ দিয়ে ১৯৪৪ সালে ক্যাপ্টেন ও ১৯৫২ সালে মেজর পদে উন্নীত হন। ১৯৬৪ সালে ব্রাজিলে যে সামরিক ক্যু ঘটে, ফিগুইরেদু তার অন্যতম পরিকল্পক ছিলেন। এই ক্যু-এর পর ২১ বছর ধরে ব্রাজিলে সামরিক শাসন চলে। এই সামরিক শাসনের সময় যে পাঁচ জন সেনা অফিসারকে সেনাবাহিনী থেকে ব্রাজিলের রাষ্ট্রপতি বানানো হয়, ফিগুইরেদু তাদের মধ্যে সর্বশেষ জন ছিলেন। ১৯৬৪ সালের ক্যু-এর সময় তিনি সামরিক বাহিনীর গুপ্তচরদের অগ্রসর প্রশিক্ষণ দিচ্ছিলেন। তাকে কর্নেল বানানো হয় এবং রাষ্ট্রপতি এর্নেস্তু গাইজেউয়ের অধীনে ১৯৭৪ সালে ব্রাজিলের গুপ্তচর সংস্থার প্রধান ছিলেন। তিনি ১৯৭৯ সাল পর্যন্ত এই পদে ছিলেন। জনজীবন ও প্রচারমাধ্যম থেকে দূরত্ব বজায় রাখার জন্য তিনি "নৈঃশব্দ্যের মন্ত্রী" (minister of silence) হিসেবে খ্যাতি লাভ করেন। ১৯৭৯ সালে এর্নেস্তু গাইজেউ তাকে রাষ্ট্রপতি পদে নিয়োগ দেন। তিনি গাইজেউয়ের সমাজতান্ত্রিক ও গণমুখী প্রকল্পগুলি ধরে রাখার প্রয়াস পান এবং দেশে গণতন্ত্র ফিরিয়ে আনার প্রতিশ্রুতি দেন। ক্ষমতা গ্রহণের সময় ব্রাজিলের অর্থনৈতিক অবস্হা ছিল করুণ। মুদ্রাস্ফীতির হার ছিল ৪০%-এরও বেশি এবং অর্থনৈতিক বৈষম্য প্রকট রূপ ধারণ করেছিল। এগুলির সমাধান করতে তিনি শ্রমিকদের আয় বাড়ানো, ব্রাজিলের মুদ্রার অবমূল্যায়ন করাসহ অনেকগুলি পদক্ষেপ নেন। ১৯৮০ সালে তিনি মাত্‌তু গ্রোসু দু সুল থেকে ৪৭,০০০ হাজার একর জমি বাজেয়াপ্ত করে সেগুলি ১,০০০ ভূমিহীন কৃষকের মধ্যে ভাগ করে দেন। অনেক রাজনৈতিক বন্দীকে ক্ষমা করে দেন এবং বহুদলীয় গণতন্ত্র প্রতিষ্ঠার পথ সুগম করেন। তার আমলের শেষের দিকে সামরিক শাসনের প্রভাব ধীরে ধীরে হ্রাস পেতে থাকে এবং ১৯৮৪ সালে ব্রাজিলে প্রায় ২১ বছর পর আবার একটি রাষ্ট্রপতি নির্বাচন অনুষ্ঠিত হয়। নির্বাচিত রাষ্ট্রপতি জোজে সার্নেইয়ের হাতে ফিগেইরেদু ১৯৮৫ সালে ক্ষমতা হস্তান্তর করেন।
ইতামার ফ্রাঁকু

ইতামার আউগুস্তু ফ্রাঁকু () (জন্ম ২৮শে জুন, ১৯৩১ - ২ জুলাই ২০১১ ) একজন ব্রাজিলিয়ান রাজনীতিবিদ, যিনি ২৯ ডিসেম্বর ১৯৯২ থেকে ৩১ ডিসেম্বর ১৯৯৪ পর্যন্ত ব্রাজিলের ৩৩ তম রাষ্ট্রপতি হিসাবে দায়িত্ব পালন করেছিলেন। 
ফ্রাঁকু কর্মজীবনের শুরুতে ছিলেন মিনাস জেরাইস রাজ্যের একজন প্রকৌশলী। ১৯৫৫ সালে তিনি জুইস দি ফুরা-র প্রকৌশল বিশ্ববিদ্যালয় থেকে পুরকৌশলে স্নাতক হন। ১৯৬৭ সালে তিনি স্বীয় শহর জুইস দি ফুরা-র মেয়র নির্বাচিত হন এবং ১৯৭১ সাল পর্যন্ত মেয়র থাকেন। ১৯৭৩ সালে তিনি আবার সেখানকার মেয়র নির্বাচিত হন। ১৯৭৪ সালে তিনি মেয়র পদ থেকে পদত্যাগ করেন এবং সামরিক জান্তার মতের বিরুদ্ধে মিনাস জেরাইস রাজ্যের সিনেটে নির্বাচিত হন। ১৯৮২ সালে তিনি আবার একই আসন থেকে সিনেটে নির্বাচিত হন। কিন্তু ১৯৮৬ সালে তিনি রাজ্যটির গভর্নর নির্বাচনে পরাজিত হন। ১৯৮৮ সালে ব্রাজিলের রাষ্ট্রপতি সার্নেইয়ের বিরুদ্ধে দুর্নীতির অভিযোগ খতিয়ে দেখার জন্য যে কমিটি গঠন করা হয়, তিনি তার সভাপতি ছিলেন। ১৯৮৯ সালে ব্রাজিলের পরবর্তী রাষ্ট্রপতি নির্বাচনে প্রার্থী ফের্‌নাঁদু কলর দি মেলু-র নিবাচনী প্রচারণায় অবদান রাখেন এবং কলর রাষ্ট্রপতি নির্বাচিত হলে এর প্রতিদানে তিনি উপ-রাষ্ট্রপতি পদ লাভ করেন। কিন্তু শিঘ্রই তিনি কলরের দল ত্যাগ করেন। দুর্নীতির অভিযোগে ১৯৯২ সালের অক্টোবরে কলর অভিযুক্ত হলে ফ্রাঁকু দেশের শাসনভার হাতে নেন এবং কলরের পদত্যাগের পর ২৯শে ডিসেম্বর দেশটির রাষ্ট্রপতি হন। ব্রাজিলের লাগামহীন মুদ্রাস্ফীতি (১৯৯৩ সালে এর পরিমাণ ছিল প্রায় ৬০০০%) রোধের লক্ষ্যে তিনি ব্রাজিলের মুদ্রাব্যবস্থার সংস্কার করেন এবং মার্কিন ডলারের বিপরীতে ব্রাজিলের নতুন মুদ্রা রেয়ালের প্রচলন করেন। ১৯৯৪ সালে তিনি সাংবিধানিক সংস্কারের মাধ্যমে ব্রাজিলের গণতান্ত্রিক ও উদারনৈতিক ভিত্তি শক্ত করার প্রয়াস পান। এই সংস্কারে রাষ্ট্রপতির মেয়াদ ৪ বছরের জন্য সীমাবদ্ধ করা হয় এবং প্রথমবারের মত ব্রাজিলের আদিবাসী আমেরিকানদের আংশিক স্বায়ত্বশাসন দেয়া হয়। শাসনকাল শেষ হবার পর তিনি পরবর্তী নির্বাচন বিজেতা ফের্‌নাঁদু এঁরিকি কার্দোজু-র হাতে ক্ষমতা হস্তান্তর করেন। উল্লেখ্য, কার্দোজু তার সরকারের অর্থমন্ত্রী ছিলেন। এরপর তিনি পর্তুগালে ও পরবর্তীতে ওয়াশিংটন ডিসি-তে অর্গানাইজেশন অফ আমেরিকান স্টেট্‌স-এ ব্রাজিলের দূত হিসেবে কাজ করেন। ১৯৯৮ সালে তিনি মিনাস জেরাইস রাজ্যের গভর্নর হন ও ২০০৩ সাল পর্যন্ত সেখানে ছিলেন। এরপর তিনি ইতালিতে ব্রাজিলের রাষ্ট্রদূত হিসেবে কাজ করেন এবং ২০০৫ সালে পদটি ছেড়ে দেন।
এদুয়ার্দো ফ্রেই মোন্তাল্‌বা

এদুয়ার্দো নিকানোর ফ্রেই মোন্তাল্‌বা (স্পেনীয় ভাষায়: Eduardo Niconor Frei Montalva) (১৬ই জানুয়ারি, ১৯১১ – ২২শে জানুয়ারি, ১৯৮২) ১৯৬৪ সাল থেকে ১৯৭০ সাল পর্যন্ত চিলির রাষ্ট্রপতি ছিলেন। মোন্তাল্‌বা চিলির এক ধনী ক্যাথলিক পরিবারে জন্ম নেন। তিনি ১৯৩৩ সালে চিলির ক্যাথলিক বিশ্ববিদ্যালয় থেকে আইন বিষয়ে স্নাতক হন এবং একই বিশ্ববিদ্যালয়ে শ্রমিক আইনের উপর অধ্যাপনা শুরু করেন। রক্ষণশীল দলের সদস্য হিসেবে রাজনীতি শুরু করলেও তিনি ফ্যাসিবাদ-বিরোধী ক্যাথলিক আন্দোলন ফালান্‌হে নাসিওনাল (Falange Nacional)-এর একজন প্রতিষ্ঠাদানকারী নেতায় পরিণত হন। দলটি ১৯৫৭ সালে পার্তিদো দেমক্রাতিকো ক্রিস্তিয়ানো নাম নেয় (Partido Demócratico Cristiano)। এর আগে ১৯৪৫ সালে তিনি চিলির পূর্তমন্ত্রী এবং ১৯৪৯ সালে চিলির সিনেটের সদস্য ছিলেন। তিনি ১৯৬৪ সালে সালবাদোর আইয়েন্দেকে বড় ব্যবধানে পরাজিত করে চিলির রাষ্ট্রপতি নির্বাচনে জয়লাভ করেন। তবে বামপন্থী আইয়েন্দে যাতে ক্ষমতায় আসতে না পারে, এ জন্য মোন্তাল্‌বা মার্কিন গোয়েন্দা সংস্থা সিআইএ-র কাছ থেকে গোপনে প্রায় ৩০ লক্ষ মার্কিন ডলার সাহায্য পান, যা তার নির্বাচনী প্রচারণায় তথা প্রোপাগান্ডায় ব্যয় করা হয়। 
তিনি শিক্ষা ও সমাজকল্যাণের সম্প্রসারণ, কৃষি সংস্কার, ও চিলির তামার খনিগুলির আংশিক জাতীয়করণের বিভিন্ন প্রকল্প শুরু করেন। চিলির তামার খনিগুলির মূল নিয়ন্ত্রণ তখন আমেরিকান কোম্পানিদের হাতে ছিল। কিন্তু তার সংস্কার কাজগুলি রক্ষণশীলেরা পছন্দ করে নি। বামপন্থীরাও মুদ্রাস্ফীতি ও শ্রমিক অসন্তোষের ব্যাপারে তার কাজকর্ম এবং সম্পদের কার্যকরী পুনর্বিতরণে তার ব্যর্থতাকে সুনজরে দেখেনি। ফলে ১৯৭০ সালে বামপন্থী সালবাদোর আইয়েন্দে চিলির রাষ্ট্রপতি নির্বাচিত হন এবং মোন্তাল্‌বা রাজনীতি থেকে অবসর নেন।
এদুয়ার্দো ফ্রেই রুইস-তাগ্‌লে

এদুয়ার্দো ফ্রেই রুইস-তাগ্‌লে (স্পেনীয় ভাষায়: Eduardo Frei Ruiz-Tagle) (জন্ম ২৪শে জুন, ১৯৪২) ১৯৯৪ সাল থেকে ২০০০ সাল পর্যন্ত চিলির রাষ্ট্রপতি ছিলেন। তিনি চিলির প্রাক্তন রাষ্ট্রপতি এদুয়ার্দো ফ্রেই মোন্তাল্‌বার বড় ছেলে। বর্তমানে তিনি চিলির সিনেটের সভাপতি।
সান্তিয়াগোতে জন্ম নেয়া রুইস-তাগ্‌লে চিলি বিশ্ববিদ্যালয়ে পুরকৌশল বিষয়ে পড়াশোনা করেন। ছাত্রাবস্থায় রাজনীতি করতেন এবং ১৯৫৮ সালে বাবার রাজনৈতিক দলে যোগ দেন। ১৯৬৪ সালে নির্বাচনে বাবার পক্ষে সক্রিয় প্রচারণা চালান। ১৯৬৯ থেকে ১৯৮৮ সাল পর্যন্ত ব্যবসায় মনোযোগ দেন। তিনি এসময় চিলির বৃহত্তম প্রকৌশল কোম্পানির একজন অংশীদার ছিলেন। ১৯৮৮ সালে তিনি তার ব্যবসার শেয়ার বেচে দিয়ে রাজনীতিতে যোগ দেন। ১৯৮৯ সালে সান্তিয়াগো থেকে সিনেটর নির্বাচিত হন। ১৯৯১ সালে তিনি পার্তিদো দেমক্রাতিকো ক্রিস্তিয়ানো-র (Partido Demócratico Cristiano) সভাপতি হন। ১৯৯৩ সালের ১১ই ডিসেম্বর তিনি ৫৮% ভোট পেয়ে চিলির রাষ্ট্রপতি নির্বাচিত হন। ১৯৯৪ সালের ১১ই মার্চে শাসনকাজ শুরু করেন। তিনি চিলির ক্ষমতাশালী সেনাবাহিনী প্রধান পিনোশে-কে না চটিয়ে দেশটির ভঙ্গুর গণতন্ত্র স্থিতিশীল অবস্থায় ফিরিয়ে আনার প্রয়াস পান। ২০০০ সালে নিজ দলের নতুন নির্বাচিত রাষ্ট্রপতি রিকার্দো কার্লোসের কাছে ক্ষমতা হস্তান্তর করেন। ২০০৫ সালে সংসদীয় নির্বাচনে দাঁড়িয়ে সিনেটর পদে জয়লাভ করেন। ২০০৬ সালে সিনেটের সভাপতি হন। তার বাবাও প্রেসিডেন্ট পদ ছাড়ার পর সিনেট সভাপতি হয়েছিলেন।
ফ্রেই সান্তিয়াগো এডুয়ার্ডো ফ্রি মন্টালভা এবং মারিয়া রুয়েজ-ট্যাগেল জিমিয়েজে জন্মগ্রহণ করেন। তিনি লুইস ক্যাম্পিনো ইনস্টিটিউট থেকে স্কুল সম্পন্ন করেন। এরপর তিনি চিলি বিশ্ববিদ্যালয়ে পড়াশোনা করেন, যেখানে তিনি সিভিল ইঞ্জিনিয়ার হিসাবে স্নাতক ডিগ্রি অর্জন করেন, পরবর্তীতে জলবিদ্যুৎ বিশেষজ্ঞে স্নাতকোত্তর। তিনি ব্যবস্থাপনায় উন্নত কোর্সও সম্পন্ন করেন।
টিম ক্রিং

রিচার্ড টিমোথি "টিম" ক্রিং (জন্ম: জুলাই ৯, ১৯৫৭) মার্কিন চিত্রনাট্য রচয়িতা এবং টেলিভিশন প্রযোজক। তিনি মোট তিনটি টেলিভিশন অনুষ্ঠান সৃষ্টি করেছেন। এগুলো হল: স্ট্রেঞ্জ ওয়ার্ল্ড, ক্রসিং জর্ডান এবং হিরোস। তিনি দক্ষিণ ক্যালিফোর্নিয়া বিশ্ববিদ্যালয়ের সিনেমাটিক আর্টস স্কুল থেকে ১৯৮৩ সালে স্নাতক সম্পন্ন করেছেন। 
নাইট রাইডার টিভি সিরিজে চিত্রনাট্য রচনার মাধ্যমে তিনি টিভি অনুষ্ঠানের সাথে যুক্ত হন। তার প্রথমদিককার কাজের মধ্যে বিশেষ উল্লেখযোগ্য হচ্ছে মিসফিট্‌স অফ সাইন্স। হিরোসের মত এতেও মানুষের অতিমানবিক ক্ষমতা অর্জন নিয়ে আলেখ্য রচিত হয়েছে। এছাড়া "টিন উল্‌ফ ঠু" তার উল্লেখযোগ্য কাজগুলো একটি যা নির্মাণ করেছেন জেফ লোয়েবের সাথে মিলে। এরা দুইজন আবার হিরোস নির্মাণের সময় একসাথে কাজ করেছেন।
অনরে দ্য বালজাক

অনরে দ্য বালজাক () (১৭৯৯ - ১৮৫০) ঊনবিংশ শতাব্দীর বিখ্যাত ফরাসি ঔপন্যাসিক এবং নাট্যকার। তিনি ধারাবাহিকতা বজা রেখে প্রায় ১০০টি উপন্যাস রচনা করেছেন যেগুলোকে তার শ্রেষ্ঠ কীর্তি হিসেবে আখ্যায়িত করা যায়। এই বিশাল রচনাভাণ্ডারকে একত্রে La Comédie Humaine বরা হয়। ১৮১৫ সালে নেপোলিয়ন বোনাপার্তের পতনের পর ফ্রান্সের জনগণের জীবনযাত্রার বাস্তবিক আখ্যান তুলে ধরা হয়েছে এই উপন্যাসগুলোতে।
বালজাক ইউরোপীয় সাহিত্যে বাস্তবতাবাদ প্রবর্তনের ক্ষেত্রে অগ্রণী ভূমিকা পালন করেছেন। সমাজের বিস্তৃত এবং সামগ্রিক উপস্থাপনার জন্যই তাকে এই কৃতিত্বের দাবীদার করে নিতে হয়। সমাজের কোন অসঙ্গতিই তিনি এড়িয়ে যাননি। তিনি বহুরূপী চরিত্র এবং চরিত্রের মধ্যে বহুমুখীতা আনয়ন করেছেন। অবশ্য সাহিত্যের কম সংখ্যক চরিত্রই জটিল নৈতিকতার দিক দিয়ে দ্ব্যর্থক এবং পরিপূর্ণ মানবিক ছিল। চরিত্রগুলোর সাথে জড় বস্তুর বিশেষ মিলন ঘটাতেন তিনি। যেমন তার অনেক রচনাতেই প্যারিস শহর বিভিন্ন চরিত্রের সাথে মিশে মানবিক রূপ নিয়ে উপস্থাপিত হয়েছে।
রবার্ট জেমেকিস

রবার্ট লি "বব" জেমেকিস (জন্ম: মে ১৪, ১৯৫২) একাডেমি পুরস্কার এবং গোল্ডেন গ্লোব পুরস্কার বিজয়ী মার্কিন চলচ্চিত্র পরিচালক, প্রযোজক এবং লেখক। ১৯৮০'র দশকে প্রথম জেমেকিস পরিচিতি লাভ করেন। সে সময় তিনি কমেডিধর্মী সময় পরিভ্রমণ কেন্দ্রিক চলচ্চিত্র বাক টু দ্য ফিউচার এবং মারদাঙ্গাধর্মী এনিমেশনকৃত চলচ্চিত্র হু ফ্রেইম্‌ড রজার র‌্যাবিট (১৯৮৮) পরিচালনা করেছিলেন। এগুলোর মাধ্যমেই তিনি জনপ্রিয় হয়ে উঠেন। অবশ্য ১৯৯০-এর দশকে তিনি কমেডি ও মারদাঙ্গা ধরন ত্যাগ করে নাট্যধর্মী চলচ্চিত্র নির্মাণ শুরু করেন। এ ধরনের প্রথম চলচ্চিত্র ছিল ১৯৯৪-এর ফরেস্ট গাম্‌প যার জন্য তিনি শ্রেষ্ঠ পরিচালক হিসেবে একাডেমি পুরস্কার লাভ করেছিলেন।
জেমেকিসের চলচ্চিত্রে শিল্প নির্দেশনার ক্ষেত্রে বিশেষ ইফেক্টের ব্যবহার বেশ আকর্ষণীয় এবং প্রকট। ১৯৮৯ সালে ব্যাক টু দ্য ফিউচার ২-এ তিনি ম্যাচ মুভিং সংশ্লিষ্ট বিশেষ ইফেক্ট ব্যবহার করেছিলেন। আর ২০০৪-এ দ্য পোলার এক্সপ্রেস চলচ্চিত্র পরিচালনা করতে গিয়ে পারফরম্যান্স ক্যাপচার কৌশল ব্যবহার করেছেন। অবশ্য অনেকেই মন্তব্য করেছেন, পরিচালক হিসেবে জেমেকিস কেবলই বিশেষ ইফেক্টের ব্যাপারে উৎসাহী। বেশ কয়েকজন সমালোচক তার সৃষ্টিকে এই বলে সমালোচনা করেছেন যে, সমসাময়িক অন্য কোন পরিচালকই নাটকীয় ও বর্ণনামূলক উদ্দেশ্যে এতোটা বিশেষ ইফেক্ট ব্যবহার করেননি।
ব্যাক টু দ্য ফিউচার

ব্যাক টু দ্য ফিউচার ১৯৮৫ সালে মুক্তিপ্রাপ্ত একটি কমেডিধর্মী বিজ্ঞান কল্পকাহিনীমূলক চলচ্চিত্র। এটি পরিচালনা করেছেন রবার্ট জেমেকিস এবং প্রযোজন করেছেন স্টিভেন স্পিলবার্গ। বব গেইল-এর সাথে যৌথভাবে এটি রচনা করেছে জেমেকিস। এতে বিজ্ঞান কল্পকাহিনীর সময় পরিভ্রমণ ধারণাটি গ্রহণ হয়েছে। মূল চরিত্র উৎসুক যুবক মার্টি ম্যাকফ্লাই চরিত্রে অভিনয় করেছেন মাইকেল জে ফক্স আর বিজ্ঞানী চরিত্রে অভিনয় করেছেন ক্রিস্টোফার লয়েড।
এই চলচ্চিত্রটি মুক্তি পেয়েছিল ১৯৮৫ সালের ৩ জুলাই। মার্কিন বক্স অফিসে এর মোট আয় ছিল ২১০ মিলিয়ন মার্কিন ডলার যা ছিল ১৯৮৫ সালের সর্বোচ্চ আয়। মূল ব্যাক টু দ্য ফিউচার নির্মাণের পর আরও দুইটি সিকুয়েল নির্মিত হয় যাদের নাম যথাক্রমে ব্যাক টু দ্য ফিউচার ২ (১৯৮৯) ও ব্যাক টু দ্য ফিউচার ৩ (১৯৯০)। তিনটি মিলে একটি ত্রয়ী তৈরি করেছে। ২০০২ সালের ১৭ ডিসেম্বর ইউনিভার্সাল স্টুডিওস ব্যাক টু দ্য ফিউচার ত্রয়ী নিয়ে প্রথম ডিভিডি এবং ভিএইচএস প্রকাশ করে।
চলচ্চিত্রের সফলতা দেখে এই কাহিনী নিয়ে পরবর্তীতে বেশ কয়েকটি মিডিয়া নির্মিত হয়েছে। যেমন, সিবিএস টিভি নামে একটি অ্যানিমেশনকৃত চলচ্চিত্র প্রচার করেছে এবং হার্ভে কমিক্‌স এ নিয়ে বেশ কিছু কমিক বই বাজারে ছেড়েছে। অবশ্য কমিক বইগুলোর কাহিনী চলচ্চিত্রের সাথে খুব একটা সংশ্রিষ্ট নয়। ১৯৯১ সালে ইউনিভার্সাল স্টুডিওস নামে একটি সিমুলেটর রাইড তৈরি করেছে। ২০০৭ সালের ৩০ মার্চ ফ্লোরিডার অরল্যান্ডোতে এবং একই বছরের ৩ সেপ্টেম্বর ক্যালিফোর্নিয়ার হলিউডে এই রাইড বন্ধ হয়ে যায়। অবশ্য ইউভার্সাল স্টুডিওস জাপানে এই রাইডটি এখনও চলছে।
সতের বছর বয়সী মার্টি ম্যাকফ্লাই ক্যালিফোর্নিয়ার হিল ভ্যালিতে বাস করে। ১৯৮৫ সালের ২৫ অক্টোবর সকালে তার বন্ধুবর "ডক্টর এমেট ডক ব্রাউন" তাকে ডেকে ঐদিন রাত ১:১৫ মিনিটে তার সাথে দেখা করতে বলে।
গ্রে'স অ্যানাটমি (টিভি ধারাবাহিক)

গ্রে"'"স অ্যানাটমি একটি এমি এবং গোল্ডেন গ্লোব পুরস্কারজয়ী মার্কিন সান্ধ্যকালীন টিভি নাটক, যা চিকিৎসাবিজ্ঞানের ওপর ভিত্তি করে নির্মিত। এটি প্রথমবার প্রচারিত হয়েছিল ২৭ মার্চ, ২০০৫ সালে, এবিসি চ্যানেলে, এবং সেই সময়ে এটি জনপ্রিয় নাটক **ডেসপারেট হাউসওয়াইভস** এর স্থানে প্রচারিত হয়। 
সিরিজটির মূল কাহিনী আবর্তিত হয়েছে *মেরেডিথ গ্রে* নামে এক ইন্টার্ন চিকিৎসককে ঘিরে, যিনি সিয়াটল গ্রেস হাসপাতালে কাজ শুরু করেন। মেরেডিথ ও তার সহকর্মী অন্যান্য ইন্টার্নরা বিভিন্ন চিকিৎসাজনিত সমস্যার মধ্যে দিয়ে গিয়ে তাদের অভিজ্ঞতা এবং দক্ষতা বৃদ্ধি করে, এবং সিরিজের ৩য় মৌসুমের শেষে তারা ইন্টার্ন থেকে অ্যাটেন্ডেন্ট চিকিৎসক হিসেবে উন্নীত হন। সিরিজটির ৪র্থ মৌসুম শুরু হয়েছিল ২৭ সেপ্টেম্বর, ২০০৭ সালে, যা প্রচারের সময় ব্যাপক জনপ্রিয়তা অর্জন করে।
সিরিজের চরিত্রগুলো একদল ইন্টার্ন এবং তাদের দায়িত্বপ্রাপ্ত চিকিৎসক। ৩য় মৌসুমের শেষে সকল ইন্টার্নরা তাদের রেসিডেন্টের ২য় বছরে উন্নীত হয় শুধুমাত্র ডাঃ জর্জ ও'মালি ব্যতীত।
ইন্টার্ন:
কার্ল গাথ জান্‌স্কি

কার্ল গাথ জান্‌স্কি (ইংরেজি: Karl Guthe Jansky, অক্টোবর ২২, ১৯০৫ - ফেব্রুয়ারি ১৪, ১৯৫০) একজন মার্কিন পদার্থবিজ্ঞানী এবং বেতার
প্রকৌশলী। তিনি ১৯৩১ সালের আগস্ট মাসে সর্বপ্রথম আকাশগঙ্গা ছায়াপথ থেকে নিঃসরিত বেতার তরঙ্গ ধারণ এবং এর দিক নির্ধারণ করতে সমর্থ হন। তাকে বেতার জ্যোতির্বিজ্ঞানের প্রতিষ্ঠাতা বিজ্ঞানীদের মধ্যে অন্যতম বিবেচনা করা হয়। 
বেল টেলিফোন ল্যাবেরটরিতে কার্ল জান্‌স্কি একটা অ্যান্টেনা তৈরি করেন যা ২০.৫ মেগাহার্জ কম্পাঙ্কের (তরঙ্গদৈর্ঘ্য প্রায় ১৪.৬ মিটার) বেতার তরঙ্গ গ্রহণ করতে পারে। এটি একটি ঘুর্ণনক্ষম বস্তুর উপর বসানো হয়েছিল। ফলে এটিকে ৩৬০ ডিগ্রি ঘুরানো যেত। তাই এটিকে নাম দেওয়া হয়েছিল "জান্‌স্কির মেরি গো রাউন্ড"। এর ব্যাস প্রায় ১০০ ফুট (৩০ মিটার) ছিল ও উচ্চতায় এটি ২০ ফুট (৬মিটার) ছিল।
কয়েক মাস ধরে সকল দিক থেকে সিগন্যাল সংগ্রহ করার পর জান্‌স্কি তাদেরকে তিন ধরনের সিগন্যালে ভাগ করেনঃ নিকটবর্তী বজ্রসহ ঝড়ের সিগন্যাল, দূরবর্তী বজ্রসহ ঝড়ের সিগন্যাল ও খুবই ক্ষীন ও অজানা উৎসের একটি সিগন্যাল। তিনি প্রায় একবছর তৃতীয় ধরনের সিগন্যালের উৎস তদন্ত করেই কাটান। জান্‌স্কি প্রথমে ভেবেছিলেন এই সিগন্যালটি বোধহয় সূর্য থেকে এসেছে। কিন্তু পরবর্তীতে তিনি প্রমাণ করে দেখান এই ক্ষীন সিগন্যালটি আসলে আকাশগঙ্গা ছায়াপথের কেন্দ্র থেকে আসছে।
কার্ল জি জান্‌স্কির প্রকশানসমূহ:
জেনারেল ইলেকট্রিক

জেনারেল ইলেকট্রিক কোম্পানি (জিই) একটি মার্কিন বহুজাতিক কোম্পানি যা প্রযুক্তি এবং বিনোদন সেবা প্রদান করে থাকে। এটি নিউ ইয়র্ক সিটিকে কেন্দ্র করে পরিচালিত হয়। বাজার মূলধন সংগ্রহের দিক দিয়ে এটি পৃথিবীর দ্বিতীয় বৃহত্তম কোম্পানি।
জ্যাক ওয়েল্‌চ, জি ই কোম্পানির কিংবদন্তি পরিচালক। তার আমলে জি ই কোম্পানির শেয়ারের দাম চার হাজার শতাংশ বাড়ে। ১৯৮১ থেকে ২০০১ এই ২০ বছর তিনি সংস্থার প্রধান নির্বাহী কর্মকর্তা পদে বহাল থাকেন।
লালমোহন গাঙ্গুলি

লালমোহন গাঙ্গুলি ওরফে জটায়ু সত্যজিৎ রায়ের লেখা গোয়েন্দা সিরিজ ফেলুদার অন্যতম কমিক চরিত্র। সোনার কেল্লা গল্পে তার সাথে ফেলুদা ও তোপসের পরিচয় হয়, এরপর থেকে সবগুলো গল্পেই ফেলুদার সঙ্গী হিসেবে তাকে দেখা যায়।
ফেলুদা সিরিজের বইগুলিতে সত্যজিৎ রায়ের আঁকা অলঙ্করণ থেকে দেখা যায়, লালমোহন গাঙ্গুলি একজন মাঝবয়সী ছোট-খাট বাঙালি ভদ্রলোক। মাথায় বিশাল টাক এবং একটি পরিপাটি গোঁফের অধিকারী। পোশাক সাধারণত ধুতি ও পাঞ্জাবী ও পায়ে চপ্পল। লালমোহন বাবু একজন জনপ্রিয় রহস্য-রোমাঞ্চ লেখক, "জটায়ু" ছদ্মনামে তিনি লেখালেখি করেন। তার রহস্য-রোমাঞ্চ গল্পগুলোর নায়কের নাম প্রখর রুদ্র। তার রচিত বইগুলোতে মাঝে মাঝে খুবই সাধারণ ভুল থাকে, যেগুলি ফেলুদা শুধরে দেন। তার বইগুলির মধ্যে আছে সাহারায় শিহরন, দুর্ধর্ষ দুশমন, ভ্যাংকুভারে ভ্যাম্পায়ার, হন্ডুরাসে হাহাকার, লন্ডনে লন্ডভন্ড ইত্যাদি। লালমোহনবাবু তার প্রিয় কবি ও শিক্ষক বৈকুণ্ঠ মল্লিকের কবিতা প্রায়ই আওড়াতে ভালবাসেন।
শুভদীপ অধিকারীর লেখা 'জয়তু জটায়ু!' (প্রথম প্রকাশ ২০২০) বইটিতে ফেলুদার গল্প-উপন্যাস থেকে জটায়ু সম্পর্কিত সমস্ত তথ্য এক মলাটে সংকলিত হয়েছে।
বিভিন্ন সময়ে সত্যজিৎ রায় ও সন্দীপ রায়ের পরিচালনায় বিভিন্ন অভিনেতা লালমোহন বাবুর চরিত্রে অভিনয় করেছেন। এদের মধ্যে সর্বপ্রথম হলেন সন্তোষ দত্ত। এছাড়া আছেন রবি ঘোষ, অনুপকুমার, বিভু ভট্টাচার্য ইত্যাদি। হিন্দি টেলিছবি 'কিসসা কাটমান্ডু কা'তে তার চরিত্রটি করেন অভিনেতা মোহন আগাসে। সম্প্রতি ফেলুদা ফেরত ওয়েব সিরিজে লালমোহন বাবুর চরিত্রে অভিনয় করছেন অনির্বাণ চক্রবর্তী।
সঞ্জীব চৌধুরী

সঞ্জীব চৌধুরী (২৫ ডিসেম্বর ১৯৬৪ – ১৯ নভেম্বর ২০০৭) ছিলেন একজন বাংলাদেশি সংগীতশিল্পী ও সাংবাদিক। তিনি বাংলা ব্যান্ডদল দলছুটের প্রতিষ্ঠাতা এবং অন্যতম প্রধান সদস্য ছিলেন। সঞ্জীব দলছুটের চারটি অ্যালবামে কাজ করার পাশাপাশি অনেক গান রচনা ও সুরারোপও করেছেন।
সঞ্জীব চৌধুরী ২৫ ডিসেম্বর ১৯৬৪ সালে বাংলাদেশের হবিগঞ্জ জেলার বানিয়াচং উপজেলার মাকালকান্দি গ্রামে জন্মগ্রহণ করেন। তাঁর পিতা গোপাল চৌধুরী এবং মাতা প্রভাষিনী চৌধুরী। নয় ভাই বোনের মধ্যে তিনি ছিলেন সপ্তম।
ছোটবেলায় হবিগঞ্জ সরকারি উচ্চ বিদ্যালয়ে অষ্টম শ্রেণি পর্যন্ত পড়াশোনা করেন এবং এর পরে ঢাকার বকশী বাজার নবকুমার ইন্সটিটিউটে নবম শ্রেণিতে ভর্তি হন। এখান থেকে তিনি ১৯৭৮ সালে মাধ্যমিক পরীক্ষায় মেধা তালিকায় ১২তম স্থান অর্জন করেন। ১৯৮০ সালে তিনি ঢাকা কলেজ থেকে উচ্চ মাধ্যমিক পরীক্ষায় অংশগ্রহণ করে মেধা তালিকায় স্থান করে নেন। এরপর তিনি ঢাকা বিশ্ববিদ্যালয়ের গণিত বিভাগে ভর্তি হন; কিন্তু বিভিন্ন কারণে তা শেষ না করে গণযোগাযোগ ও সাংবাদিকতা বিষয়ে স্নাতক ও স্নাতকোত্তর সম্পন্ন করেন। তিনি বাংলাদেশ ছাত্র ইউনিয়নের কেন্দ্রীয় কমিটির সাংস্কৃতিক সম্পাদক ছিলেন।
তিনি একজন খ্যাতনামা সাংবাদিকও ছিলেন। বাংলাদেশের শীর্ষস্থানীয় সংবাদপত্র আজকের কাগজ, ভোরের কাগজ ও যায়যায়দিনে কাজ করেন। তিনি হুসেইন মোহাম্মদ এরশাদের স্বৈরাচারী শাসনের বিরুদ্ধে আন্দোলনের একজন কর্মী ছিলেন।
সঞ্জীব চৌধুরী বাইল্যাটারাল সেরিব্রাল স্কিমিক স্ট্রোকে আক্রান্ত হয়েছিলেন। নভেম্বর ১৫, ২০০৭ সালে আকস্মিকভাবে অসুস্থ বোধ করার কারণে তাঁকে ঢাকার অ্যাপোলো হাসপাতালে চিকিৎসার জন্য নেয়া হয়। তিন দিন পর নভেম্বর ১৯ তারিখে আইসিইউ শাখায় সঞ্জীব চৌধুরী মৃত্যুবরণ করেন।
তার মৃত্যুর পর ঢাকা বিশ্ববিদ্যালয়ের গণযোগাযোগ ও সাংবাদিকতা বিভাগ অসামান্য শিক্ষায় ফলাফল করা শিক্ষার্থীদের জন্য সঞ্জীব চৌধুরী বৃত্তি নামে একটি বৃত্তি কার্যক্রম শুরু করে।
দলছুট এর ৫তম অ্যালবাম "টুকরো কথা" প্রকাশিত হয় ১৯ নভেম্বর ২০০৮ যেখানে শুধু ১ গান টুকরো কথা বাপ্পা মজুমদার এর কণ্ঠে। দলছুট ও সোল্‌স এর একটি অ্যালবাম "কিংবদন্তি" প্রকাশিত হয় ২৫ ডিসেম্বর ২০০৮ যেখানে ৩ গান "তিনজন", "তিনজন ২", "ওচিন ব্রিক্কো" বাপ্পা মজুমদার এর কণ্ঠে এবং ৩ গান "জল কুমারী", "বিপন্নো নোগোর", "পোরে সিগারেট" পার্থ বড়ুয়া এর কণ্ঠে আর এবং "কিংবদন্তি" সঞ্জীব চৌধুরীর কণ্ঠে। দলছুট এর ৭তম অ্যালবাম "সঞ্জীব" প্রকাশিত হয় ২০ এপ্রিল ২০২৪ যেখানে ১১ গান "সঞ্জীব চৌধুরী", "তুমি যাও", "গানের শুরুটা", "তুমি আছো নাকি", "মন কারিগর", "শূন্য লাগে", "দুটো মানুষ", "মেঘ জমেছে", "তার ছায়ায়", "প্রবঞ্চনা", "মন দাবাড়ু" বাপ্পা মজুমদার এর কণ্ঠে।
সুনামগঞ্জ

সুনামগঞ্জ বাংলাদেশের উত্তরাঞ্চলের সিলেট বিভাগের একটি শহর। প্রশাসনিকভাবে শহরটি সুনামগঞ্জ জেলা এবং সুনামগঞ্জ সদর উপজেলার সদর। এটি সুনামগঞ্জ জেলার সবচেয়ে বড় এবং প্রধান শহর। সুরমা নদীর পাড়ে সুনামগঞ্জ শহর অবস্থিত। সুনামগঞ্জ শহরের সবচেয়ে নিকটবর্তী আন্তর্জাতিক বিমানবন্দর হলো ওসমানী আন্তর্জাতিক বিমানবন্দর। বিভাগীয় শহর সিলেট থেকে সুনামগঞ্জ শহরের দূরত্ব ৫১কি.মি.।
বাংলাদেশের আদমশুমারি ও গৃহগণনা-২০১১ অনুযায়ী সুনামগঞ্জ শহরের মোট জনসংখ্যা ৭০,১২৬ জন যার মধ্যে ৩৫,৯১৫ জন পুরুষ এবং ৩৪,২১১ জন নারী। এ শহরের পুরুষ এবং নারী অনুপাত ১০৫:১০০।
শহরটির অবস্থানের অক্ষাংশ ও দ্রাঘিমাংশ হল । সমুদ্র সমতল থেকে শহরটির গড় উচ্চতা ১০ মিটার।
১৯১৯ সালে সুনামগঞ্জ শহরের নাগরিকদের পৌরসেবা ও অন্যান্য সুযোগ-সুবিধা প্রদান করার উদ্দেশ্যে সুনামগঞ্জ পৌরসভা নামক একটি স্থানীয় সরকার সংস্থা(পৌরসভা) গঠিত হয় যা ৯টি ওয়ার্ড এবং ৪৫টি মহল্লায় বিভক্ত । ২০.১৭ বর্গ কি.মি. আয়তনের সুনামগঞ্জ শহরের ১৭.৩১ বর্গ কি.মি. এলাকা সুনামগঞ্জ পৌরসভা দ্বারা পরিচালিত হয়।
সুনামগঞ্জ পৌর এলাকার বিভিন্ন প্রতিষ্ঠানের সংখ্যা
সুনামগঞ্জ শহরের স্বাক্ষরতার হার হলো শতকরা ৫৫.৩৫ ভাগ।
হাছন রাজা
আলোকভিত্তিক অক্ষর শনাক্তকরণ

আলোকভিত্তিক অক্ষর শনাক্তকরণ হাতে লেখা বা টাইপযন্ত্রে টাইপকৃত লেখার ছবিকে (সাধারণত স্ক্যানার দিয়ে স্ক্যান করা) কম্পিউটারে সম্পাদনাযোগ্য লেখায় অনূদিত করার যান্ত্রিক বা ইলেকট্রনিক পদ্ধতিকে বুঝায়। ইংরেজি ভাষায় এটিকে "অপটিক্যাল ক্যারেক্টার রিকগনিশন" (সংক্ষেপে "ওসিআর") নামে ডাকা হয়। কম্পিউটার বিজ্ঞানের যে শাখাগুলি আলোকভিত্তিক অক্ষর শনাক্তকরণের সাথে সম্পর্কিত সেগুলি হচ্ছে: বিন্যাস শনাক্তকরণ (প্যাটার্ন রিকগনিশন), কৃত্রিম বুদ্ধিমত্তা এবং যান্ত্রিক দর্শন (মেশিন ভিশন)।
বাংলাতে গুগল টেসারাকটের আলোকভিত্তিক অক্ষর শনাক্তকরণ আছে সেটি আগে খুবই দুর্বল এবং ছাপা হরফের জন্য প্রযোজ্য ছিল। কিন্তু বর্তমানে গুগল ড্রাইভ ও গুগল ডক গুগল টেসারাকটের যে আলোকভিত্তিক অক্ষর শনাক্তকরণ প্রযুক্তি ব্যবহার করে তা বেশ উন্নত, ফলাফলও বেশ সঠিক। ২০০৭ সালে "সি.আর.বি.এল.পি ল্যাব" বাংলার জন্য এটি বানানোর একটি প্রচেষ্টা শুরু করে গুগলের সহায়তায়। এর পর বাংলাদেশ ও ভারতে অনেক বিশ্ববিদ্যালয় এবং গবেষণাগারে এটির গবেষণার কাজ এখনো চলছে।
বাংলা ভাষা হল জটিল ভাষা, এতে যুক্তাক্ষর এবং মাত্রার ব্যবহার আছে, বাংলার ন্যায় হিন্দিতেও এবং বিশ্বের আরও অনেক ভাষাতে যুক্তাক্ষর এবং জটিলতা আছে। তাই অনেক সময় কম্পিউটারের পক্ষে সেটিকে বুঝতে কঠিন হয়।
জ্বালানি কোষ

বিশ্বজুড়ে বর্তমানে নবায়নযোগ্য শক্তির উৎস হিসেবে যেসব প্রযুক্তির কথা সম্প্রতি বেশি শোনা যাচ্ছে তার মাঝে উল্লেখযোগ্য একটি হলো ফুয়েল সেল বা জ্বালানি কোষ। ফুয়েল সেল হচ্ছে এমন একটি তড়িৎ রাসায়নিক কোষ যেখানে হাইড্রোজেন এবং অক্সিজেনের বিক্রিয়ায় সরাসরি ডিসি কারেন্ট হয় এবং বাই প্রোডাক্ট হিসেবে পানি এবং তাপ উৎপন্ন হয়। 
অন্যান্য সাধারণ তড়িৎ রাসায়নিক কোষের মতো ফুয়েল সেলেও অ্যানোড এবং ক্যাথোডের মাঝে ইলেক্ট্রোলাইট থাকে। এর গঠন অনেকটা স্যান্ডউইচের মতো। অ্যানোডে হাইড্রোজেন ভেঙ্গে তৈরি হয় প্রোটন (H) এবং ইলেকট্রন (e)। ইলেকট্রনটি পরিবাহী দ্বারা ক্যাথোডে গিয়ে সেখানে আসা অক্সিজেন এর সাথে মিশে অক্সিজেন অ্যানায়ন তৈরি করে এবং প্রোটনটি ইলেক্ট্রোলাইটের মধ্য দিয়ে ক্যাথোডে গিয়ে সেই অক্সিজেন অ্যানায়ন এর সাথে মিশে তৈরি করে পানি। ফলশ্রুতিতে এই ইলেকট্রনের চলাফেরায় তৈরি হয় বিদ্যুৎ।
ফুয়েল সেল বিভিন্ন প্রকারের হয়ে থাকে। তাদের মধ্যে উল্লেখ্য হলঃ
ফুয়েল সেলে সংগঠিত রাসায়নিক বিক্রিয়া হচ্ছেঃ 
একটি সাধারণ ফুয়েল সেলে উৎপাদিত বিভব শক্তির পরিমাণ ০.৭ ভোল্ট।
১৮৩৯ সালে শৌখিন ব্রিটিশ পদার্থবিদ উইলিয়াম গ্রোভ সবর্প্রথম ফুয়েল সেল তৈরি করেন। এই আবিষ্কারের প্রায় ১২০ বছর নাসা ১৯৬০ সালে মহাকাশযানে ফুয়েল সেলের ব্যবহার শুরু করে। ফুয়েল সেলে রাসায়নিক বিক্রিয়ায় যে পানি উৎপন্ন হয় তা নভোচারীদের পানির তৃষ্ণা মেটায়।
প্রযুক্তির সীমাবদ্ধতা এবং অত্যন্ত ব্যয়বহুল হওয়ায় ফুয়েল সেল এতোটা জনপ্রিয় হয়নি। তবে ক্রমবধর্মান জ্বালানী সমস্যার কারণে বিজ্ঞানী ও গবেষকদের দৃষ্টি আবারও ফুয়েল সেলের দিকেই পড়েছে। ফুয়েল সেলে ওজন কিছুটা কম এবং পরিবেশ বান্ধব হওয়ায় আটোমোবাইল শিল্পে ফুয়েল সেলের জনপ্রিয়তা বাড়ছে। এছাড়া ফুয়েল সেলের স্থায়ীত্বও অনেক বেশি। ইতোমধ্যে ফোর্ড, ভলভো, টয়োটা,বি এম ডব্লিউ সহ বিশ্বের শীর্ষস্থানীয় কয়েকটি অটোমোবাইল কোম্পানি ফুয়েল সেল চালিত গাড়ির প্রটোটাইপ (মূল নমুনা বা মডেল) তৈরি করেছে।ফুয়েল সেল চালিত গাড়ীগুলোকে হাইড্রোজেন ফুয়েল সেল কার বলা হয়। তবে হাইড্রোজেন উৎপাদন, মজুদ এবং সরবরাহ করা বেশ কঠিন। বহুদিন আগে আবিষ্কৃত হলেও ফুয়েল সেল জনপ্রিয় না হবার পেছনে এটাও একটি বড় কারণ। বর্তমানে সাধারণত প্রাকৃতিক গ্যাস, প্রোপেন,মিথানল ইত্যাদি থেকে রিফর্মিংয়ের মাধ্যমে হাইড্রোজেন উৎপাদন করা হয়। রিফর্মিংয়ের মাধ্যমে হাইড্রোকার্বন কে হাইড্রোজেন গ্যাসে রূপান্তরিত করা হয়। তবে এ ব্যাপারে এখনো গবেষণা চলছে…ভালো কোন প্রযুক্তির সন্ধানে। অটোমোবাইল ছাড়াও বিভিন্ন বহনযোগ্য ইলেকট্রনিক্স যন্ত্রপাতি যেমনঃ ল্যাপটপ, ক্যামেরা, মোবাইল ফোন ইত্যাদিতে ফুয়েল সেল ব্যবহার করা হয় । এছাড়াও অনেক গবেষক ফুয়েল সেল চালিত বিদ্যুত উৎপাদন কেন্দ্র তৈরির কথা ভাবছেন। প্রযুক্তিগত সীমাবদ্ধতাগুলো কাটিয়ে উঠতে পারলে ফুয়েল সেলই হয়তো হয়ে উঠবে ভবিষ্যত প্রজন্মের শক্তির প্রধান উৎস।
ভাইমার প্রজাতন্ত্র

ভাইমার প্রজাতন্ত্র ১৯১৯ থেকে ১৯৩৩ সাল পর্যন্ত যে জার্মান রাজ্য বিদ্যমান ছিল তার ডাকনাম। ইতিহাসবিদরা এই নামটি রেখেছিলেন ঐতিহাসিক শহর ভাইমার-এর নামানুসারে। এই শহরেই জার্মানির নতুন সংবিধান রচিত হয় এবং এটি কার্যকর করার জন্য এক বিশাল জাতীয় সম্মেলন অনুষ্ঠিত হয়। প্রথম বিশ্বযুদ্ধে জার্মানির পতনের পর ঐতিহাসিক জার্মান রাইখ-এর জন্য নতুন সংবিধান গৃহীত হয় এবং ১৯১৯ সালের ১১ আগস্ট থেকে তা কার্যকর হয় ।
ভাইমার প্রজাতন্ত্রের নামকরণ:-প্রথম বিশ্বযুদ্ধের পরাজয়ের পর জার্মান সম্রাট কাইজার দ্বিতীয় উইলিয়াম হল্যান্ডের পলায়ন করলে সোশ্যাল ডেমোক্র্যাটিক দল জার্মানিতে একটি প্রজাতান্ত্রিক সরকার প্রতিষ্ঠিত করে এই প্রজাতন্ত্রের প্রথম রাষ্ট্রপতি ছিলেন জার্মানির বিশিষ্ট সমাজতান্ত্রিক নেতা ফেডারিক এবারড। ওই সময় রাজধানী বারলিনে নানা গোলযোগ চলতে থাকায় নিকটবর্তী ভাইমার শহরে এই প্রজাতান্ত্রিক সরকারের কর্ম কেন্দ্র প্রতিষ্ঠিত হয়। এই জন্য এই প্রজাতন্ত্র নামে পরিচিত।
ফ্রিৎস জের্নিকে

ফ্রিৎস জের্নিকে (জুলাই ১৬, ১৮৮৮ - মার্চ ১০, ১৯৬৬) একজন ওলন্দাজ (নেদারল্যান্ডীয়) পদার্থবিজ্ঞানী। তিনি ১৯৫৩ সালে পদার্থবিজ্ঞানে নোবেল পুরস্কার লাভ করেন। ফেইজ কনট্রাস্ট অণুবীক্ষণ যন্ত্র উদ্ভাবনের জন্য তিনি এই পুরস্কার লাভ করেছিলেন। এই অণুবীক্ষণ যন্ত্রটি কোনরকম স্টেইন ছাড়াই কোষের অভ্যন্তরীন গঠন অনুসন্ধান করতে পারে।
ফ্রিৎস জের্নিকে জুলাই ১৬, ১৮৮৮ সালে নেদারল্যান্ডসের আমস্টারডামে কার্ল ফ্রেডেরিক অগাস্ট জের্নিকে এবং আন্তজে ডিয়েপারিংকের পরিবারে জন্মগ্রহণ করেন। বাবা-মা উভয়ই গণিতের শিক্ষক ছিলেন এবং তিনি বিশেষত করে তাঁর বাবার পদার্থবিজ্ঞানের প্রতি আগ্রহকে প্রকাশ করেছিলেন। তিনি আমস্টারডাম বিশ্ববিদ্যালয়ের রসায়ন (মেজর সাবজেক্ট), গণিত এবং পদার্থবিজ্ঞান বিষয়ে পড়াশোনা করেছেন ।
জীবনের শেষ বছরগুলি অসুস্থতায় আক্রান্ত হয়ে তিনি ১৯৬৬ সালে নেদারল্যান্ডসের আমসরফোর্টের হাসপাতালে মারা যান। তাঁর নাতনী হলেন সাংবাদিক কেট জার্নিকে।
মাইকেলসন ইন্টারফেরোমিটার

মাইকেলসন ইন্টারফেরোমিটার হলো আলবার্ট আব্রাহাম মাইকেলসন কর্তৃক আবিস্কৃত একটি আলোকীয় যন্ত্র।
মাইকেলসন ইন্টারফেরোমিটার প্রধানত দুটি মসৃন সমতল আয়না এবং একটি অর্ধ রূপার প্রলেপযুক্ত কাচপাতের সমন্বয়ে গঠিত। আলোক উৎস হতে একটি আরোকরশ্মি কাচপাতের মধ্য দিয়ে একটি আয়নার উপর আপতিত হয়। সেখান থেকে রশ্মিটি প্রতিফিরত হয়ে পূনরায় কাচপাতটির উপর পড়ে। কাচপাতটিতে অর্ধ রূপার প্রলেপযুক্ত থাকায় কিছু আলো প্রতিফলিত এবং কিচু আলো প্রতিসরিত হয়া
ডায়নামো (দ্ব্যর্থতা নিরসন)

ডাইনামো হলো একটি চৌম্বকীয় যন্ত্র যা মূলত বৈদ্যুতিক জেনারেটর হিসেবে ব্যবহৃত হয়।
ডায়নামো দ্বারা নিম্নের যে কোনটি বুঝাতে পারে:
ভাল্টার বোটে

ভাল্টার ভিলহেল্‌ম গেয়র্গ বোটে (; ৮ জানুয়ারি ১৮৯১ – ৮ ফেব্রুয়ারি ১৯৫৭) স্বনামধন্য জার্মান পদার্থবিজ্ঞানী, গণিতবিদ, রসায়নবিদ এবং নোবেল বিজয়ী। তিনি মাক্স বর্ন-এর সাথে যৌথভাবে ১৯৫৪ সালে পদার্থবিজ্ঞানে নোবেল পুরস্কার লাভ করেন। কোইনসিডেন্স বর্তনী উদ্ভাবনের জন্য তারা এই পুরস্কার লাভ করেছিলেন।
উইলিস ল্যাম্ব

উইলিস ইউজিন ল্যাম্ব (; জন্ম: জুলাই ১২, ১৯১৩ - মৃত্যু: মে ১৫, ২০০৮) একজন মার্কিন পদার্থবিজ্ঞানী যিনি ১৯৫৫ সালে পদার্থবিজ্ঞানে নোবেল পুরস্কার লাভ করেন। হাইড্রোজেন মৌলের বর্ণালির সরল গঠন আবিষ্কার সংশ্লিষ্ট গবেষণার জন্য তাকে নোবেল পুরস্কার প্রদান করা হয়। ল্যাম্ব পলিকার্প কুশের সাথে মিলে ইলেকট্রনের নির্দিষ্ট কিছু তাড়িতচৌম্বক ধর্ম নির্ণয় করতে সক্ষম হয়েছিলেন। এর উল্লেখযোগ্য উদাহরণ হল ল্যাম্ব অপসরণ। ল্যাম্ব অ্যারিজোনা বিশ্ববিদ্যালয়ের অধ্যাপনায় নিযুক্ত ছিলেন।
উইলিস ল্যাম্বের জন্ম মার্কিন যুক্তরাষ্ট্রের ক্যালিফোর্নিয়া অঙ্গরাজ্যের লস অ্যাঞ্জেল্‌স শহরে। তিনি ১৯৩০ সালে ইউনিভার্সিটি অব ক্যালিফোর্নিয়া, বার্কলের রসায়ন বিভাগে ভর্তি হন এবং ১৯৩৪ সালে রসায়নে বিএসসি ডিগ্রি লাভ করেন। একই বিশ্ববিদ্যালয় থেকে ১৯৩৮ সালে পিএইচডি অর্জন করেন। তার পিএইচডি উপদেষ্টা ছিলেন জে. রবার্ট অপেনহাইমার। এরপর শুরু করেন কর্মজীবন। ১৯৫৬ থেকে ১৯৬২ সাল পর্যন্ত অক্সফোর্ড বিশ্ববিদ্যালয়ে পদার্থবিজ্ঞান বিভাগের ওয়াইকহ্যাম অধ্যাপক হিসেবে কর্মরত ছিলেন। এছাড়া ইয়েল, কলাম্বিয়া এবং স্ট্যানফোর্ড বিশ্ববিদ্যালয়ে শিক্ষকতা করেছেন।
ল্যাম্প তার প্রথম স্ত্রী আরসুলা শেফারকে ১৯৩৯ সালে বিয়ে করেন। ১৯৯৬ সালে ব্রুরিয়া কাফম্যানকে বিয়ে করেন যা পরবর্তীতে বিবাহ-বিচ্ছেদে রূপ নেয়। ২০০৮ সালে এলসি ওয়াটসন নামীয় মহিলাকে ৩য় বারের মতো বিয়ে করেন। বিংহ্যাম উইলিস নামীয় সন্তানের পিতা হিসেবে ল্যাম্ব ১৫ মে, ২০০৮ সালে ৯৪ বছর বয়সে মৃত্যুবরণ করেন।
পলিকার্প কুশ

পলিকার্প কুশ (জানুয়ারি ২৬, ১৯১১ - মার্চ ২০, ১৯৯৩) একজন জার্মান-আমেরিকান পদার্থবিজ্ঞানী। তিনি ১৯৫৫ সালে উইলিস ল্যাম্বের সাথে যৌথভাবে পদার্থবিজ্ঞানে নোবেল পুরস্কার লাভ করেন। তিনি সঠিকভাবে ইলেকট্রনের চৌম্বক ভ্রামকের মান নির্ণয় করেছিলেন এবং এর মাধ্যমে আবিষ্কার করেছিলেন, প্রকৃত মানটি তাত্ত্বিক মানের তুলনায় বেশি। তার এই আবিষ্কার কোয়ান্টাম তড়িৎ-গতিবিজ্ঞানের জগতে নতুন চিন্তাধারার জন্ম দিয়েছিল।
কুশ কেইস ইনস্টিটিউট অফ টেকনোলজি (বর্তমানে কেস ওয়েস্টার্ন রিজার্ভ ইউনিভার্সিটি) থেকে ১৯৩১ সালে পদার্থবিজ্ঞান বিষয়ে স্নাতক ডিগ্রি অর্জন করেন। ১৯৩৩ সালে ইলিনয় বিশ্ববিদ্যালয় থেকে মাস্টার্স ডিগ্রি এবং একই বিশ্ববিদ্যালয় থেকে ১৯৩৬ সালে পিএইচডি সম্পন্ন করেন। তার কর্মজীবনের অধিকাংশ সময় কাটে নিউ ইয়র্ক সিটিতে অবস্থিত কলাম্বিয়া বিশ্ববিদ্যালয়ে অধ্যাপনা করে। এই বিশ্ববিদ্যালয়ে তিনি শেষ কয়েক বছর প্রভোস্ট হিসেবে দায়িত্ব পালন করেছিলেন। এখান থেকে ডালাসে নতুন প্রতিষ্ঠিত টেক্সাস বিশ্ববিদ্যালয়ে চলে যান। কলাম্বিয়াতে অধ্যাপনার সময় তিনি লেজারের উদ্ভাবক গর্ডন গৌল্ড-এর ডক্টরাল উপদেষ্টা ছিলেন।
ওহাইওর ক্লিভল্যান্ডে অবস্থিত কেইস ওয়েস্টার্ন রিজার্ভ বিশ্ববিদ্যালয়ে স্নাতক শ্রেণীর ছাত্রদের একটি আবাসিক হলের নাম কুশের নামানুসারে রাখা হয়েছে। হলটি বিশ্ববিদ্যালয়ের দক্ষিণ ক্যাম্পাসে অবস্থিত। ভবনটির নাম "কুশ হাউস"। এর অবস্থান ক্লিভল্যান্ড হাইট্‌সের কার্লটন রোডে।
চেন নিং ইয়াং

চেন-নিং ফ্রাঙ্কলিন ইয়াং (প্রথাগত চীনা: 楊振寧; সরলীকৃত চীনা: 杨振宁; পিনিয়ান: Yáng Zhènníng) একজন চীনা বংশোদ্ভূত মার্কিন পদার্থবিজ্ঞানী। তার গবেষণার মূল বিষয় ছিল পরিসংখ্যানগত বলবিজ্ঞান এবং প্রতিসাম্য নীতি। তিনি ১৯৫৭ সালে অপর চীনা বিজ্ঞানী সুং দাও লি-এর সাথে যৌথভাবে পদার্থবিজ্ঞানে নোবেল পুরস্কার লাভ করেন। তারা আবিষ্কার করেছিলেন, মৌলিক কণাসমূহের মধ্যে দুর্বল বলের মিথস্ক্রিয়ায় কোন প্যারিটি (দর্পণ প্রতিফলন) প্রতিসাম্য নেই। এই আবিষ্কারটি পরীক্ষার মাধ্যমে প্রমাণ করেছিলেন চিয়েন শিয়ুং উ।
ইয়াং-এর সাথে লি'র সম্পর্কে ১৯৬২ সালের পর থেকে অবনতি হতে থাকে। এখনও তাদের মধ্যে একটি বিষয়ে বিতর্ক রয়ে গেছে। আর তা হল, কে প্রথমে দুর্বল মিথস্ক্রিয়ার ক্ষেত্রে প্যারিটির নিত্যতার ধারণাটি প্রথম ব্যক্ত করেছিলেন। ইয়াংয়ের সাথে বিখ্যাত বিজ্ঞানী রবার্ট মিল্‌স-এর সুসম্পর্ক ছিল। তারা একসাথে কাজ করেছেন। গেজ তত্ত্বে তাদের আবিষ্কৃত নতুন বিশাল ব্যপ্তির শাখাটি ইয়াং-মিল্‌স তত্ত্ব নামে পরিচিত। কণা পদার্থবিজ্ঞানের আদর্শ মডেলে ইয়াং-মিল্‌সের এ ধরনের তত্ত্বগুলো এখন অতি গুরুত্বপূর্ণ ভূমিকা পালন করছে।
সুং-দাও লি

সুং-দাও লি (টি ডি লি, চীনা: 李政道; পিনিয়ান: Lǐ Zhèngdào) চীনা বংশোদ্ভূত মার্কিন পদার্থবিজ্ঞানী যিনি প্যারিটি লঙ্ঘন, লি মডেল এবং কণা পদার্থবিজ্ঞানের বেশ কিছু মৌলিক গবেষণার জন্য বিখ্যাত। তিনি ১৯৫৭ সালে মাত্র ৩১ বছর বয়সে অপর চীনা-মার্কিন বিজ্ঞানী চেন নিং ইয়াং-এর সাথে যৌথভাবে পদার্থবিজ্ঞানে নোবেল পুরস্কার লাভ করেন। দুর্বল মিথস্ক্রিয়ার ক্ষেত্রে প্যারিটি লঙ্ঘনের সূত্র ব্যবহারের জন্যই তারা এই পুরস্কার লাভ করেছিলেন। এই আবিষ্কারটি পরীক্ষার মাধ্যশে প্রমাণ করেছিলেন চীনা বিজ্ঞানী চিয়েন-শিয়ুং উ। লি এবং ইয়াং ছিলেন প্রথম চীনা নোবেল বিজয়ী। অবশ্য ১৯৬২ সাল থেকে তাদের সম্পর্ক খারাপ হতে থাকে। কারণ ইয়াং আবিষ্কারটি নিজে আগে করেছেন বলে দাবী করতে থাকেন। এখনও লি'র সাথে ইয়াংয়ের এ বিষয়ক বিতর্ক রয়েছে।
শ্রেষ্ঠ পূর্ণদৈর্ঘ্য প্রামাণ্যচিত্র বিভাগে একাডেমি পুরস্কার

শ্রেষ্ঠ পূর্ণদৈর্ঘ্য প্রামাণ্যচিত্র বিভাগে একাডেমি পুরস্কার একাডেমি পুরস্কারগুলোর একটি যা প্রতি বছর প্রদান করা হয়। শ্রেষ্ঠ প্রামাণ্য চিত্রের জন্য ১৯৪২ সাল থেকে এই পুরস্কারটি প্রদান করা হচ্ছে।
পাভেল আলেক্সেইয়েভিচ চেরেংকভ

পাভেল আলেক্সেইয়েভিচ চেরেংকভ (রুশ ভাষা: Павел Алексеевич Черенков) (১৯০৪ - জানুয়ারি ৬, ১৯৯০) ছিলেন রুশ পদার্থবিজ্ঞানী। তিনি ১৯৫৮ সালে অন্য দুজন রুশ পদার্থবিজ্ঞানী ইলিয়া মিখাইলোভিচ ফ্রাংক এবং ইগর তাম সাথে যৌথভাবে পদার্থবিজ্ঞানে নোবেল পুরস্কার লাভ করেন। চেরেংকভ-ভাভিলভ ক্রিয়া আবিষ্কার এবং এর বিভিন্ন রুপ নির্ণয়ের জন্য তারা এই পুরস্কার পেয়েছিলেন।
চেরেংকভ ১৯০৪ সালে রাশিয়ার ভরনেজ ওবলাস্ট অঞ্চলের নিঝনিয়াইয়া টিগলা গ্রামে জন্মগ্রহণ করেন। তার বাবা আলেক্সেই চেরেংকভ এবং মা মারিয়া চেরেংকভ। তিনি ১৯২৮ সালে ভরনেজ স্টেট বিশ্ববিদ্যালয় থেকে পদার্থবিজ্ঞান এবং গণিত বিষয়ে স্নাতক শিক্ষা সম্পন্ন করেন। ১৯৩০ সালে লেবেদফ ইনস্টিটিউট অফ ফিজিক্স-এ একটি গবেষণা পদে কাজ শুরু করেন। একই বছর তিনি রুশ সাহিত্যের অধ্যাপক এ এম পুতিনসেভের মেয়ে মারিয়া পুতিনসেভকে বিয়ে করেন। তাদের ঘরে দুই সন্তানের জন্ম হয়; ছেলে আলেক্সেই এবং মেয়ে এলেনা।
১৯৪০ সালে চেরেংকভকে উক্ত ইনস্টিটিউটে সেকশন লিডার পদে পদোন্নতি পান এবং একই সময় তাকে পদার্থ-গাণিতিক বিজ্ঞানের ডক্টর ডিগ্রিতে ভূষিত করা হয়। ১৯৫৩ সালে তিনি পরীক্ষণমূলক পদার্থবিজ্ঞানের অধ্যাপক হিসেবে আত্মপ্রকাশ করেন। ১৯৫৯ সালে তিনি লেবেদেফ ইনস্টিটিউটিএর ফটো-মেস প্রক্রিয়া বিষয়ক গবেষণাগার প্রতিষ্ঠা করে তার নেতৃত্ব দিতে থাকেন। ১৪ বছর তিনি অধ্যাপনায় নিযুক্ত ছিলেন। ১৯৭০ সালে তিনি সোভিয়েত ইউনিয়নের বিজ্ঞান একাডেমিতে একজন শিক্ষাবিদ হিসেবে নিযুক্ত হন। চেরেংকভ ১৯৯০ সালের ৬ জানুয়ারি রাশিয়ার মস্কোতে মৃত্যুবরণ করেন। তাকে নভোদেভিচি সমাধিক্ষেত্রে সমাধিস্থ করা হয়।
চেরেংকভকে দুটি স্ট্যালিন পুরস্কার দেওয়া হয়েছিল। প্রথমটি, ভাভিলভ, ফ্রাঙ্ক এবং তামমের সাথে যৌথভাবে ১৯৪৬ সালে পান এবং আরেকটি ১৯৫২ সালে দ্বিতীয় স্ট্যালিন পুরস্কার পেয়েছিলেন। তিনি ১৯৭৭ সালে ইউএসএসআর রাজ্য পুরস্কারে ভূষিত হন। ১৯৫৮ সালে, তিনি পদার্থবিজ্ঞানে নোবেল পুরস্কারে ভূষিত হন। চেরেংকভ ১৯৮৪ সালে সোভিয়েত ইউনিয়নের হিরো অফ সোশ্যালিস্ট লেবার উপাধিতে ভূষিত হন। চেরেনকভ সোভিয়েত ইউনিয়নের কমিউনিস্ট পার্টির সদস্য ছিলেন।
ইলিয়া ফ্রাংক

ইলিয়া মিখাইলোভিচ ফ্রাংক (রুশ ভাষা: Илья́ Миха́йлович Франк) (অক্টোবর ২৩, ১৯০৮ - জুন ২২, ১৯৯০) ছিলেন সোভিয়েত পদার্থবিজ্ঞানী। তিনি ১৯৫৮ সালে অপর দুজন রুশ পদার্থবিজ্ঞানী পাভেল আলেক্সেইয়েভিচ চেরেংকভ এবং ইগর ইয়েভ্‌গেনিয়েভিচ তামের সাথে যৌথভাবে পদার্থবিজ্ঞানে নোবেল পুরস্কার লাভ করেন। চেরেংকভ বিকিরণ সংক্রান্ত ঘটনাসমূহ ব্যাখ্যা করার জন্য তিনি এই পুরস্কার পেয়েছিলেন।
ফ্রাংক ১৯৩০ সালে মস্কো স্টেট বিশ্ববিদ্যালয় থেকে স্নাতক হন। ১৯৩৪ সালে তিনি আবিষ্কার করেন যে, পানির মধ্য দিয়ে অতি উচ্চ বেগে ভ্রমণকারী আয়নিত কণা আলো নিঃসরণ করে। ফ্রাংক এবং তাম এই ঘটনাটির তাত্ত্বিক ব্যাখ্যা দাড় করান। তারা বলেন, একটি কণা যখন কোন আলোকীয়ভাবে স্বচ্ছ মাধ্যমের মধ্য দিয়ে উক্ত মাধ্যমে আলোর বেগের চেয়ে বেশি বেগে ভ্রমণ করে তখন এ ধরনের ঘটনা ঘটে। এই আবিষ্কারের ফলে উচ্চ গতির নিউক্লীয় কণাসমূহের গতি চিহ্নিতকরণ এবং পরিমাপের জন্য নতুন পদ্ধতি উদ্ভাবিত হয়। তাই কণা পদার্থবিজ্ঞান সংশ্লিষ্ট গবেষণার ইতিহাসে এটি গুরুত্বপূর্ণ অবদান রাখতে পেরেছিল।
এই আবিষ্কার ছাড়াও ফ্রাংক চেরেংকভ ও তামের সাথে মিলে ইলেকট্রন বিকিরণ সংক্রান্ত গবেষণায় অংশ নেন। এছাড়াও গামা রশ্মি এবং নিউট্রন রশ্মি বিষয়ক গবেষণায়ও তিনি বিশেষজ্ঞ ছিলেন। ১৯৪৪ সালে তিনি মস্কো স্টেট বিশ্ববিদ্যালয়ের পদার্থবিজ্ঞান বিভাগের প্রধান নিযুক্ত হন। আর ১৯৪৬ সালে সোভিয়েত ইউনিয়নের বিজ্ঞান একাডেমির সদস্য নির্বাচিত হন।
ইগর তাম

ইগর ইয়েভ্‌গেনিয়েভিচ তাম (রুশ ভাষা: И́горь Евге́ньевич Та́мм) (জুলাই ৮, ১৮৯৫ - এপ্রিল ১২, ১৯৭১) ছিলেন বিখ্যাত সোভিয়েত পদার্থবিজ্ঞানী। তিনি ১৯৫৮ সালে অপর দুজন রুশ পদার্থবিজ্ঞানী পাভেল আলেক্সেইয়েভিচ চেরেংকভ এবং ইলিয়া মিখাইলোভিচ ফ্রাংকের সাথে যৌথভাবে পদার্থবিজ্ঞানে নোবেল পুরস্কার লাভ করেন। তাদের পুরস্কার প্রাপ্তির কারণ ছিল চেরেংকভ-ভাভিলভ ক্রিয়া আবিষ্কার এবং এর বিভিন্ন রুপ নির্ণয়।
তাম রুশ সাম্রাজ্যের (বর্তমান রাশিয়া) ভ্লাদিভস্তকে জন্মগ্রহণ করেন। তার প্রাথমিক শিক্ষা সম্পন্ন হয় এলিসাবেথগ্রাদে যে স্থানটি বর্তমানে ইউক্রেনের কিরোভোহ্‌রাদের অন্তর্ভুক্ত। ১৯১৩-১৯১৪ সালে তিনি তার জিমন্যাসিয়াম পর্যায়ের স্কুল বন্ধু বরিস হেসেন-এর সাথে এডিনবরা বিশ্ববিদ্যালয়ে অধ্যয়ন করেন। সেখান থেকে মস্কো স্টেট বিশ্ববিদ্যালয়ে চলে যান এবং সেখান থেকেই ১৯১৮ সালে স্নাতক হন। ১৯২৮ সালে ইগর তাম কয়েক মাস লিডেন বিশ্ববিদ্যালয়ে পল এরেনফেস্টের সাথে কাটান।
১৯৪৫ সালে তাম বহুকায় পদার্থবিজ্ঞানের ক্ষেত্রে একটি নতুন আসন্নীকরণ পদ্ধতির উন্নয়ন ঘটান। ১৯৫০ সালে সিডনি ড্যানকফ স্বাধীনভাবে এই একই পদ্ধতি আবিষ্কার করেছিলেন। তাই একে বর্তমানে তাম-ড্যানকফ আসন্নীকরণ বলা হয়।
স্টিভেন স্পিলবার্গ

স্টিভেন অ্যালান স্পিলবার্গ (ইংরেজি: Steven Allan Spielberg) (জন্ম: ডিসেম্বর ১৮, ১৯৪৬) একজন সফল মার্কিন চলচ্চিত্র পরিচালক এবং প্রযোজক। তিনি তিনবার একাডেমি পুরস্কার লাভ করেছেন এবং চলচ্চিত্র নির্মাণ করে সর্বকালের সবচেয়ে বেশি অর্থ উপার্জনকারী হিসেবে স্বীকৃতি লাভ করেছেন। আন্তর্জাতিকভাবে তার চলচ্চিত্র থেকে মোট আয় প্রায় ৮ বিলিয়ন মার্কিন ডলার। ফোর্বস সাময়িকীর তথ্য অনুযায়ী স্পিলবার্গের নেট লাভ হয়েছে ৩ বিলিয়ন ডলার। ২০০৬ সালে প্রিমিয়ার নামক চলচ্চিত্র সাময়িকী তাকে চলচ্চিত্রে শিল্পের সবচেয়ে ক্ষমতাধর এবং প্রভাবশালী ব্যক্তিত্ব হিসেবে আখ্যায়িত করেছে। টাইম সাময়িকী তাকে শতাব্দীর সেরা ১০০ ব্যক্তিত্বের তালিকায় তার নাম সংযুক্ত করেছে। লাইফ সাময়িকীর ভাষ্য অনুসারে বিংশ শতাব্দীর শেষে তিনি নিজ প্রজন্মের সবচেয়ে প্রভাবশালী ব্যক্তিত্ব।
স্পিলবার্গের চলচ্চিত্র জীবন প্রায় চার দশকের। এই দীর্ঘ সময়ে তিনি ভিন্ন ভিন্ন অনেকগুলো ধরন নিয়ে কাজ করেছেন। ১৯৭০, ১৯৮০ এবং ১৯৯০-এর দশকের সর্বোচ্চ অর্থ উপার্জনকারী তিনটি চলচ্চিত্রেরই নির্মাতা তিনি। এই চলচ্চিত্র তিনটি হল যথাক্রমে জস, ইটি দ্য এক্সট্রা-টেরেস্ট্রিয়াল এবং জুরাসিক পার্ক। চলচ্চিত্র জীবনের প্রথম দিকে তিনি যেসব বিজ্ঞান কল্পকাহিনীমূলক এবং অ্যাডভেঞ্চার চলচ্চিত্র নির্মাণ করেছেন সেগুলোকে হলিউডের আধুনিক ব্লকবাস্টার চলচ্চিত্রের আর্কটাইপ হিসেবে আখ্যায়িত করা হয়। বর্তমান সময়ে তিনি মানবিক আবেগের দিক দিয়ে ক্ষমতাধর ও প্রভাবশালী বিষয়সমূহকে তার চলচ্চিত্রের ধরন হিসেবে বেছে নিয়েছেন। এর মধ্যে রয়েছে দাসপ্রথা, যুদ্ধ এবং সন্ত্রাস।
একাডেমি সম্মানসূচক পুরস্কার

একাডেমি সম্মানসূচক পুরস্কার একাডেমি পুরস্কারগুলোর একটি যা ১৯২৮ সাল থেকে অনিয়মিতভাবে প্রদান করা হচ্ছে। একাডেমি অফ মোশন পিকচার আর্টস অ্যান্ড সাইন্সেস এটি প্রদান করে। চলচ্চিত্রের যে বিষয়গুলো অস্তিত্বশীল একাডেমি পুরস্কারের কোন ক্ষেত্রের মধ্যে পড়েনা সেগুলোকে পুরস্কৃত করার জন্যই এর প্রচলন করা হয়। বর্তমানে মূলত আজীবন অর্জনের ভিত্তিতে এই পুরস্কার দেয়া হয়ে থাকে।
বব হোপকে চারটি ভিন্ন অনুষ্ঠানে সম্মাননা দেওয়া হয়।
শাক সবজি

শাক সবজি সাধারনভাবে মানুষের খাদ্যপোযোগী উদ্ভিদ ও তার অঙ্গসমূহকে শাকসবজি বা শুধুই শাক অথবা সবজি বলা হয়ে থাকে। কেবল শাক সবজি খাওয়া ব্যক্তিদের শাকাহারি বা নিরামিষভোজী বলা হয়। সাধারণত গাছের পাতা যা ভাজি করে খাওয়া হয়, তাকে শাক বলা হয়। যেমন লাল শাক, পুঁই শাক, কলমি শাক প্রভৃতি।
শব্দটি "সবজি" কিছুটা নির্বিচারে, এবং মূলত রন্ধনসম্পর্কীয় এবং সাংস্কৃতিক ঐতিহ্যির দ্বারা সংজ্ঞায়িত করা হয়। এটা সাধারণত ফল, বাদাম এবং খাদ্যশস্য হিসাবে উদ্ভিদ থেকে প্রাপ্ত অন্যান্য খাদ্য এবং ডাল বীজ সবজি হিসাবে অন্তর্ভুক্ত করা হয়েছে। এখনও জীববিজ্ঞানে উদ্ভিজ্জ শব্দের মূল অর্থ "উদ্ভিদ জগৎ" এবং "উদ্ভিজ্জ সমন্ধে" হিসাবে, গাছের সমস্ত ধরনের বর্ণনা করে। মূলত, সবজি উৎপাদনকারী প্রথম বন থেকে সংগ্রহ করেছিল এবং সম্ভবত এভাবেই জীবনের একটি নতুন সংযোজন কৃষি নামে বিকশিত হলে ৭,০০০ খ্রিস্টপূর্বাব্দে সময়ের ১০,০০০ বিসি, সময়, বিশ্বের বিভিন্ন অংশের মধ্যে চাষাবাদ শুরু হয়। প্রথমে স্থানীয়ভাবে চাষাবাদ বৃদ্ধি পায়, কিন্তু পরবর্তী সময়, বাণিজ্য গার্হস্থ্য ধরনের চাষাবাদ করায় অন্য কোথাও থেকে বহিরাগত ফসল আনা হত। আজকাল অধিকাংশ সবজি মৌসুমী ফসল হিসেবে সারা বিশ্বজুড়ে সবজি জন্মায়, এবং ফসল কম উপযুক্ত স্থানেও ভালভাবে চাষ করা যেতে পারে। চীন সবজির বৃহত্তম উৎপাদনকারী দেশ, এবং কৃষি পণ্য বিশ্ব বাণিজ্য ভোক্তাদের জন্য রপ্তানি করা যায়। উৎপাদন স্কেলে একটি পণ্য ফসলের সুবিশাল acreages সঙ্গে কৃষি বাণিজ্য খাদ্য জন্য পরিবারের চাহিদা মেটায়,এবং কৃষকদের জীবিকার পরিবর্তিন হয়। সবজি উৎপাদন নির্ভর করে, ফসল ফলানো, সংরক্ষণকারী, প্রক্রিয়াজাতকরণ ও বিপণন এর উপর। সবজি কাঁচা খাওয়া যায় বা রান্না করেও খাওয়া যায়, যা মানুষের পুষ্টির জন্য একটি গুরুত্বপূর্ণ ভূমিকা পালন করে। এতে চর্বি ও শর্করা খুব কম পরিমাণ রয়েছে, কিন্তু ভিটামিন, খনিজ পদার্থ এবং ফাইবার উচ্চ মাত্রায় বিদ্যমান। অনেক দেশের সরকার প্রচুর ফল এবং সবজি চাষে তাদের নাগরিকদের উৎসাহিত করে।
জিরাফ

জিরাফ একটি বন্য প্রাণী। বনের বিশেষ বিশেষ জায়গায় এদেরকে দলবেঁধে চলাফেরা করতে দেখা যায়। জিরাফের গায়ে আঁকাবাঁকা দাগ থাকে। তবে দুটি জিরাফের গায়ের দাগ কখনোই একরকম হয় না।
পৃথিবীর সবচাইতে লম্বা প্রাণী হিসেবে জিরাফের অবস্থান। দৈর্ঘ্য একটি জিরাফ প্রায় ১৯ ফুট পর্যন্ত লম্বা হয়। এছাড়া জিরাফের লম্বা উঁচু বলে উচ্চতম প্রাণীদের ক্ষেত্রে জিরাফের অবস্থান প্রথম সারিতে। এদের দৃষ্টিশক্তি খুব প্রখর। ফলে বহুদূরের শত্রুকেও জিরাফ সহজেই দেখতে পারে। এছাড়া জিরাফ খুব জোরে দৌড়াতে পারে। আক্রমণের শিকার হলে জিরাফকে ঘণ্টায় প্রায় ৫৬ কিলোমিটার বেগে দৌড়াতে দেখা গেছে।
জন্মের সময় একটি জিরাফ প্রায় ৬ ফুট লম্বা হয় এবং এর ওজন থাকে গড়ে ৬৮ কেজি। অনেক জিরাফের মাথায় দুইটি বা চারটি ভোঁতা শিং থাকে। জিরাফের জিভ খুব লম্বা। নিজের কান পরিষ্কারের জন্য জিরাফ তার প্রায় ২১ ইঞ্চি লম্বা জিভ ব্যবহার করে।
জিরাফ মূলত নিরীহ স্বভাবের প্রাণী। তবে আক্রান্ত হলে যুদ্ধংদেহী রূপ ধারণ করে। জিরাফ মূলত সিংহ, বন্য কুকুর ও হায়েনা দ্বারা আক্রান্ত হয়। প্রতি বছর সিংহের আক্রমণে বেশ কিছু জিরাফ মারা যায়। তবে একটি পূর্ণবয়স্ক জিরাফকে সিংহ খুব সহজে আক্রমণ করতে চায় না, কারণ জিরাফের লাথির আঘাতে সিংহ মারাত্মক আহত হতে পারে। জিরাফের লাথির আঘাতে সিংহ মারা যাওয়ার ঘটনাও ঘটে অহরহ। তাই শিশু ও অপেক্ষাকৃত দুর্বল জিরাফই সিংহের আক্রমণে মারা পড়ে। তবে বাচ্চা জিরাফকে আক্রমণ করার সময় সিংহকেও সাবধানে থাকতে হয়। কারণ বাচ্চা জিরাফের আশেপাশে মা জিরাফ থাকে। এছাড়া দলবদ্ধভাবে চলাফেরা করার সময় সিংহ কখনো জিরাফকে আক্রমণ করে না।
এছাড়া আক্রমণের ভয়ে জিরাফ কখনো বসে ঘুমায় না বা বিশ্রাম নেয় না। কারণ জিরাফের বসতে যেমন সময় লাগে প্রচুর, তেমনি বসা থেকে দাঁড়াতেও অনেক সময় নেয়। এছাড়া প্রকৃতিগতভাবেই জিরাফ লম্বা হওয়ায় বসতে স্বাচ্ছন্দ্যবোধ করে না। তবে দলগতভাবে থাকা অবস্থায় কিছু কিছু জিরাফ মাঝে মাঝে বসে বিশ্রাম নেয়।
জল পান করা, ঘুমানো কিংবা দিনের বেলা বিশ্রামের সময় অন্তত একটি জিরাফ আশেপাশে নজর রাখে শত্রুর উপস্থিতি জানানোর জন্য। খুব নিচু আওয়াজে এরা পরস্পরের সঙ্গে যোগাযোগ রক্ষা করে চলে। এদের গলার আওয়াজ ২০ হার্জেরও নিচে। ফলে জিরাফের আওয়াজ মানুষ শুনতে পায় না।
জিরাফ সাধারণত নিজেদের মধ্যে লড়াই করে না। তবে খেলাধুলা করার সময় কিংবা খুব বেশি রাগান্বিত হলে পুরুষ জিরাফরা মাঝেমধ্যে একে অন্যের সাথে 
জিরাফের প্রধান খাদ্য গাছের পাতা। বিশেষ করে অ্যাকাশিয়া গাছের পাতা এদের খুব প্রিয়। যদিও এই গাছ বেশ উঁচু হয়, কিন্তু লম্বা গলার জন্য জিরাফ খুব সহজেই এই গাছের পাতা খেতে পারে। যে কারণে যে এলাকায় অ্যাকাশিয়া গাছ বেশি দেখা যায়, সেখানে জিরাফের দেখা মেলে বেশি বেশি।জিরাফের আরেকটি প্রধান বৈশিষ্ট্য হচ্ছে এরা উটের মতো জল না পান করে দীর্ঘদিন কাটিয়ে দিতে পারে। স্বাভাবিকভাবে একটানা সাতদিন জল না খেলেও এদের কোনো সমস্যা হয় না। গাছের পাতায় যে জল থাকে, তা দিয়েই তাদের চাহিদা মিটে যায়।
বাওবাব

বাওবাব গাছ Adansonia গণের অন্তর্ভুক্ত। এই গাছ মূলত পাওয়া যায় শুষ্কভূমিতে। বিশেষত আফ্রিকা এবং আরবের মরু অঞ্চলের বৃক্ষহীন তৃণভূমিতে এই গাছ দেখা যায়। আফ্রিকা, আরব এবং অস্ট্রেলিয়া এর আদি নিবাস।
এই গাছের মূল বৈশিষ্ট্য হচ্ছে গাছটি একহারা গড়নের। মাটি থেকে বিশাল আকারের কাণ্ড লম্বা হয়ে সোজা উপরের দিকে উঠে গেছে। একেবারে মাথায় ঝোপঝাড়ের মতো কিছু ডালপালা ছড়ানো আছে। দেখে মনে হয় ছাতার মতো। তবে পাতাগুলো এমন যে দূর থেকে দেখে কেউ ভুল করে ভাবতে পারে গোড়া থেকে গাছটিকে উপড়ে নিয়ে মাথার দিকটা মাটিতে পুঁতে ফেলা হয়েছে এবং গাছের শিকড়বাকড়গুলো উপরের দিকে ছড়ানো। তবে বছরের বারো মাসের মধ্যে নয় মাসই এই গাছে কোনো পাতা থাকে না। পত্রমোচী বাওবাব শিমুল গোত্রীয়, তাই পাতা তদ্রূপ। শীতে পাতা ঝরে যায় তখন একে অনেকটা মরা গাছের মতো দেখায়।গ্রীষ্মের শেষে নতুন পাতা জন্মায়। 
এই গাছ উচ্চতায় প্রায় ৭৫ ফুট লম্বা হয়। মরু অঞ্চলের গাছ বলে খুব কম পানিতেই এর প্রয়োজন মিটে যায়। বর্ষাকালে এই গাছ তার দীর্ঘ কাণ্ডের মধ্যে পানি জমিয়ে রাখে। সবচেয়ে অবাক বিষয় হলো, এই গাছ কয়েক হাজার বছর বেঁচে থাকে।
বাওবাব গাছ মরু অঞ্চলের মানুষের অনেক উপকারে আসে। এই গাছের প্রতিটি অংশই মানুষের সরাসরি কাজে আসে। গাছের বাকল দিয়ে পোশাক ও শক্ত দড়ি তৈরি হয়। এই গাছের ফল খাওয়া যায় এবং পাতা থেকে চাটনি তৈরি করা যায়। এছাড়া এই গাছের পাতা থেকে বিভিন্ন ধরনের ওষুধও তৈরি হয়। গাছের কাণ্ড এতো বিশাল যে, এর গুড়ির গর্তে মানুষ বসবাস করতে পারে। মরু ঝড়ে মানুষ এই গাছের গুড়ির গর্তে আশ্রয় নিয়ে থাকে।
শিক্ষকের মর্যাদা বিষয়ক ইউনেস্কো ও আইএলও সনদ

শিক্ষকের মর্যাদা বিষয়ক ইউনেস্কো ও আইএলও সনদ একটি আন্তর্জাতিক সনদ, যা শিক্ষকের মর্যাদা নিয়ে কাজ করতে গিয়ে জাতিসংঘের শিক্ষা বিজ্ঞান ও সাংস্কৃতিক সংস্থা (ইউনেস্কো) এবং আন্তর্জাতিক শ্রম সংস্থা (আইএলও) যৌথভাবে তৈরি করে। ১৯৬৬ সালের ৫ অক্টোবরে ফ্রান্সের প্যারিসে অনুষ্ঠিত বিশেষ আন্তরাষ্ট্রীয় সম্মেলনে সনদটি গৃহীত হয়।
যদিও এই সনদটি ইউনেস্কো ও আইএলও যৌথভাবে প্রণয়ন করে, কিন্তু এই সনদ তৈরি হওয়ার পেছনে মূল কৃতিত্বের দাবিদার বিশ্ব শিক্ষক সংঘ (ডব্লিউসিওটিপি)।
১৯৪৭ সালে মেক্সিকো সিটিতে ইউনেস্কোর সাধারণ সম্মেলনের দ্বিতীয় অধিবেশনে ‘শিক্ষক সনদ’ প্রণয়নের বিষয়টি প্রথম আলোচিত হয়। ১৯৫৫ সালে তুরস্কের ইস্তাম্বুলে ‘শিক্ষকতার মর্যাদা’ স্লোগান নিয়ে বিশ্ব শিক্ষক সম্মেলন অনুষ্ঠিত হয়। সম্মেলনে এ ব্যাপারে একটি আন্তর্জাতিক দলিলের প্রয়োজনীয়তা অনুভব করে সম্মেলন শেষে এ বিষয়ে ইস্তাম্বুল সুপারিশ ঘোষণা করা হয়। এরপর ১৯৬১ থেকে ১৯৬৬ সাল পর্যন্ত বিশ্ব শিক্ষক সংঘ এশিয়া, আফ্রিকা ও আমেরিকায় শিক্ষকের মর্যাদা সম্পর্কিত এক জরিপ পরিচালনা করে। জরিপে শিক্ষকরা তাদের মর্যাদা সম্পর্কিত দলিলের প্রয়োজনীয়তার কথা বিশেষ গুরুত্ব দিয়ে উল্লেখ করেন।
১৯৫৮ সালে আইএলওর একটি সভায় শিক্ষকদের অর্থনৈতিক ও সামাজিক অবস্থান নিয়ে আলোচনা হয়। ১৯৬৩ সালে একই সংস্থা কর্তৃক আয়োজিত আরেকটি সভায় এর অগ্রগতি পর্যালোচনা করা হয়। পরবর্তী বছর অর্থাৎ ১৯৬৪ সালে বিশ্ব শিক্ষক সংঘের মহাসচিবের সভাপতিত্বে ইউনেস্কো বিশেষজ্ঞ কমিটির সভায় আগের কমিটিগুলোর সুপারিশ বিস্তারিত পর্যালোচনা করা হয় এবং চূড়ান্ত সুপারিশ করা হয়। বিষয়টি আন্তরাষ্ট্রীয় সম্মেলনে উপস্থাপনের জন্য বিশ্ব শিক্ষক সংঘের মহাসচিবের নেতৃত্বে ১৯৬৬ সালের জানুয়ারিতে জেনেভাতে ইউনেস্কো ও আইএলও প্রথম যৌথ সভা করে। এতে এ সম্পর্কিত ওয়ার্কিং ডকুমেন্ট প্রণয়ন করা হয় এবং এই ডকুমেন্ট সম্মেলনে আলোচনা হওয়ার পর পর্যালোচনা-পরিমার্জন-সংযোজন-সংশোধনের পর চূড়ান্ত আকারে গৃহীত হয়।
শিক্ষকদের মর্যাদা প্রসঙ্গে বিশেষ আন্তসরকার পর্যায়ের সম্মেলন দ্ব্যর্থহীনভাবে:
এ ছাড়া ইউনেস্কো এবং আন্তর্জাতিক শিক্ষার উদ্যোগে আয়োজিত জনশিক্ষা বিষয় সম্পর্কিত আন্তর্জাতিক সম্মেলনে গৃহীত প্রাথমিক ও মাধ্যমিক স্তরের শিক্ষকতার শর্ত এবং মর্যাদা সংক্রান্ত সুপারিশাদি এবং ইউনেস্কোর সাধারণ সম্মেলনে গৃহীত ১৯৬২ সালের কারিগরি ও বৃত্তিমূলক শিক্ষা সংক্রান্ত সুপারিশমালা এবং গুণগত ও উৎকর্ষ শিক্ষা বিস্তারের প্রয়োজনে দক্ষ শিক্ষকের সংখ্যাবৃদ্ধি এবং তাদের পেশাগত সমস্যাদি দূরীকরণের লক্ষ্যে শিক্ষকতার বর্তমান মানদণ্ডকে আরও উন্নত করার অভিপ্রায়ে বর্ণিত আন্তর্জাতিক সনদটি প্রণীত, গৃহীত এবং ঘোষিত হল।
১. সংজ্ঞা
১ (ক): শিক্ষক বলতে বিভিন্ন শিক্ষা প্রতিষ্ঠানে দায়িত্বরত থেকে ছাত্রদের সুশিক্ষা প্রদানের ব্যাপারে যারা নিয়োজিত থাকবেন, তাদেরকে বুঝানো হয়েছে।
১ (খ): ‘শিক্ষকের মর্যাদা’ বলতে বুঝানো হয়েছে শিক্ষকতা কাজের গুরুত্বানুসারে এবং সততার সাথে সম্পন্নের যোগ্যতা ও পারদর্শিতার কারণে প্রদত্ত সম্মান ও আনুষঙ্গিক সুবিধাদি অন্যান্য পেশাজীবি সম্প্রদায়ের তুলনায় তাদের কাজের শর্তাদি, পারিশ্রমিক ও অন্যান্য সুযোগ-সুবিধাদির মধ্যে সামঞ্জস্যবিধান।
২. পরিধি
এ সনদ সরকারি বেসরকারি নির্বিশেষে সব সাধারণ শিক্ষাপ্রতিষ্ঠানে, কিন্ডার গার্টেনে, প্রাথমিক, মাধ্যমিক, উচ্চ-মাধ্যমিক, উচ্চশিক্ষা এবং কারিগরি, বৃত্তিমূলক ও চিত্রকলা শিক্ষাপ্রতিষ্ঠানের সমস্ত শিক্ষকের ক্ষেত্রে প্রযোজ্য।
শ্রেষ্ঠ চলচ্চিত্র বিভাগে একাডেমি পুরস্কার

শ্রেষ্ঠ চলচ্চিত্রের জন্য একাডেমি পুরস্কার হচ্ছে অন্যতম প্রধান একাডেমি পুরস্কার যা যুক্তরাষ্ট্রের একাডেমি অব মোশন পিকচার আর্টস অ্যান্ড সায়েন্সেস বছরের সেরা চলচ্চিত্রের জন্য এর প্রযোজকদের প্রদান করে থাকে। এটিই একমাত্র বিভাগ যার জন্য একাডেমির সকল সদস্য মনোনয়ন জমা দিতে পারে। শ্রেষ্ঠ চলচ্চিত্র বিভাগটিকে একাডেমি পুরস্কারগুলোর মধ্যে সবচেয়ে গুরুত্বপূর্ণ বিবেচনা করা হয়, কেননা এটি চলচ্চিত্রের পরিচালনা, চিত্রনাট্য, অভিনয়, সম্পাদনা, প্রযোজনা এবং অন্যান্য কাজের স্বীকৃতি হিসেবে প্রদান করা হয়। ১৯৭২ সাল থেকে পুরস্কারটি একাডেমি পুরস্কার অনুষ্ঠানের সর্বশেষ পুরস্কার হিসেবে ঘোষণা করা হয়। ২০২০ সালের আয়োজন পর্যন্ত ৫৬৩টি চলচ্চিত্র এ বিভাগে মনোনয়ন পেয়েছে এবং ৯২টি চলচ্চিত্র বিজয়ী ঘোষিত হয়েছে।
টুয়েন্টিয়েথ সেঞ্চুরি স্টুডিওজ

টুয়েন্টিয়েথ সেঞ্চুরি স্টুডিওজ, ইনকর্পোরেশন (পূর্বে টুয়েন্টিয়েথ-সেঞ্চুরি ফক্স ফিল্ম কর্পোরেশন এবং টুয়েন্টিয়েথ সেঞ্চুরি ফক্স ফিল্ম কর্পোরেশন হিসাবে পরিচিত) একটি আমেরিকান চলচ্চিত্র স্টুডিও, যা ওয়াল্ট ডিজনি স্টুডিওজের একটি সহায়ক প্রতিষ্ঠান, ওয়াল্ট ডিজনি সংস্থার একটি বিভাগ। স্টুডিওটি লস অ্যাঞ্জেলেসের সেঞ্চুরি সিটি এলাকার ফক্স স্টুডিও লটে অবস্থিত। ওয়াল্ট ডিজনি স্টুডিওজ মোশন পিকচারগুলি টুয়েন্টিয়েথ সেঞ্চুরি স্টুডিওজ দ্বারা নির্মিত চলচ্চিত্রগুলি বিতরণ এবং বাজারজাত করে থাকে।
প্যারামাউন্ট পিকচার্স

প্যারামাউন্ট পিকচার্‌স করপোরেশন মার্কিন যুক্তরাষ্ট্রের একটি চলচ্চিত্র নির্মাণ ও বণ্টনকারী কোম্পানি। ক্যালিফোর্নিয়া অঙ্গরাজ্যের লস অ্যাঞ্জল্‌সে এর সদর দপ্তর অবস্থিত। ১৯১২ সালে প্রতিষ্ঠিত এই কোম্পানিতে রয়েছে যুক্তরাষ্ট্রের প্রাচীনতম সচল স্টুডিও। এই স্টুডিও প্রতিষ্ঠার মাত্র কয়েকমাস পর ইউনিভার্সাল স্টুডিওস প্রতিষ্ঠিত হয়েছিল। এটি মিডিয়া কংগ্লোমিরেট প্রতিষ্ঠান ভায়াকম-এর মালিকানাধীন।
মেট্রো-গোল্ডউইন-মেয়ার

মেট্রো-গোল্ডউইন-মেয়ার, ইনকরপোরেটেড মার্কিন যুক্তরাষ্ট্রের একটি চলচ্চিত্র কোম্পানি। বিশ্বের অন্যতম প্রাচীন চলচ্চিত্র ষ্টুডিও। এই ষ্টুডিওটি "জেমস বন্ড" ও "রকি" ফ্রাঞ্চাইজের চলচ্চিত্রসমূহের জন্য বিখ্যাত। ২০২২ সাল হতে এটি অ্যামাজনের অধীনে রয়েছে। 
মার্কাস লোউ যখন মেট্রো পিকচার, গোল্ডউইন পিকচারস এবং লুই বি মায়ার পিকচারের নিয়ন্ত্রণ অর্জন করেছিলেন তখন ১৯২৪ সালে ত্রয়ের সমন্বয়ে এমজিএম প্রতিষ্ঠিত হয়েছিল।
পিটার জ্যাকসন

পিটার জ্যাকসন (জন্ম: ৩১শে অক্টোবর, ১৯৬১) নিউজিল্যান্ডের বিখ্যাত চলচ্চিত্র পরিচালক। জে আর আর টোকিয়েন রচিত বিখ্যাত রূপকথার উপন্যাস দ্য লর্ড অফ দ্য রিংস অবলম্বনে তিনি একাধারে তিনটি চলচ্চিত্র নির্মাণ করে বিশেষ জনপ্রিয়তা অর্জন করেন। দ্য লর্ড অফ দ্য রিংস চলচ্চিত্র ত্রয়ী নামে পরিচিত এই ছবিগুলোর মধ্যে শেষটির কারণে তিনি একাডেমি পুরস্কার লাভ করেছেন।
পরিচালক